amanoisuno/poetBack huggingface dataset:
席上次表臣韵以遺明之仍督其和章 李處權 
一日復傾三百盃，新年物色興悠哉。應憐遠客此流落，故有幽人常往來。楮刻三年殊未就，詩成七步可須催。平生信筆多狂簡，從此方知所以裁。
復次韵呈諸友 李處權 
梅樹飄香酒滿盃，時危風景亦佳哉。横笻有客挑錢去，重擔誰家送米來。雲色可憐談次改，年華不奈鬢邊催。蕭郎及我親書尺，珍贈霜紈費剪裁。
題畫卷 李處權 
平生丘壑幾欲顛，誰使老來逢鄭虔。蒼須對我三千尺，黑頭聼渠十八年。已有霜雪入晏座，寧無風雷浮屋椽。箇中得句不敢吐，可人何許心悠然。
次韵呈德基兼呈王侍郎 李處權 
書生卧病久無衣，不意臨衰厭鼓鼙。鄉信略無鴻雁到，客愁惟有杜鵑啼。誰憐弹鋏長依孟，自不工竽漫說齊。我亦漂流費耘業，看君文字照浯溪。
臨川道中寄汪守 李處權 
漸遠閩中地更平，土風疏爽語言輕。山濃不减嵩高翠，溪漲渾如洛浦聲。忽見槐花思舉子，欲求螢火遺書生。使君元是丈人行，回首鈴齋空復情。
奉懷養源士特似表 李處權 
一坐闗山百念灰，德鄰詩社許徘徊。靜看林鳥銜花去，寒覺溪風送雨來。小阮有懷應種竹，步兵無事且傳盃。東牀坦腹真佳壻，俗客多慙數月陪。
懷清叙 李處權 
夢想平生始此廽，扁舟坐穏興悠哉。陰陰樹底鶯聲切，漠漠田中雨氣來。亂世等閒凋鬢髪，故園何處問池臺。臨風不見高公子，正渴論文共一盃。
初至毗陵簡巽老時有所懷也 李處權 
從來語默有千鈞，亂後相逢氣益振。好鳥開窗如應客，清風挽竹故留人。更貧豈顧墦間祭，已老猶堪席上珍。說到蒼梧淚横臆，皇天萬一照酸辛。
觀潮二首  其一 李處權  长江 钱塘江
雪屋銀山滿上頭，年年偉觀近中秋。只言滄海無廽浪，豈信長江有逆流。一一檣帆如過鳥，時時烟雨要沉牛。青衫白鬢功名晚，何日翩然范蠡舟。
觀潮二首  其二 李處權  钱塘江
海舶忽驚風打頭，觀瀾又破一年秋。若爲盡作盃中物，安得飛來枕下流。豈計雙鳬兼乘雁，誰分去馬與來牛。君王大業追神禹，前日黄龍已負舟。
送公卷赴金陵 李處權 
惟曾家世頗堪論，文采南豐實浚源。德必有言人望重，義形於色主威尊。隨珠未可輕弹雀，腐鼠從教競嚇鵷。固是相門終出相，魯公泉下有英魂。
赴端禮之招道中偶成 李處權 
月離于畢俾滂沱，兆及豐年喜欲歌。任有泥塗甘曵尾，更無波浪敢憑河。老來酒量難酬酢，閒裏詩情好琢磨。晏子方觀久而敬，人間炙手又張羅。
道中口占呈翁養源 李處權 
山行密雨來紛紛，過午人家猶掩門。水寒鷗鳥亦亡頼，煙濕梅花如欲言。頓忘客子懷抱惡，可喜丈人顔色温。而今何計百年事，乞與清詩當綠樽。
呈九兄 李處權 
我兄少有謫仙才，襟抱於今得好開。珠玉盡從談次落，溪山渾入句中來。弦歌小邑徒勞爾，松菊故園安在哉。有客漂流無税駕，願将高義挽春回。
送二十兄還鎮江 李處權 
此行檢校幽棲事，佳處知公故未忘。新筍定應過母大，舊松想亦及人長。老來對客須靈照，貧後持家藉孟光。世亂身危何處是，二年孤負北窗凉。
僕入月山介卿有詩見懷次韵答之 李處權 
鼠輩欺人可奈何，我今行槖已無多。醉魂尚愛黄華谷，歸夢長迷白石坡。壮士陸沉無籍在，道人香積有經過。行朝近報仍安穏，想見沙堤蹀玉珂。
放步登遊回謝表臣遺酒 李處權 
毎愛前山似畫圖，興來蕭散豈能無。幽人著屐全忘懶，野老闗門不可呼。夕照暉暉明遠水，春風莽莽著平蕪。晴來已喜兒能賦，軟脚仍煩送一壺。
次韵民瞻端禮二首  其一 李處權 
枉報新詩錦不如，句中風竹韵蕭疏。頗分涇渭甘從子，不較窮通豈病予。避地擬求千日酒，誤身何用五車書。誰人與作任公釣，要使東人厭若魚。
次韵民瞻端禮二首  其二 李處權 
春雨既過雲未歸，春寒屋下人無衣。林如膏沐鵓鳩語，草已怒生胡蝶飛。中原格鬬幾時定，北叟飄零何所歸。我今始悟蘧伯玉，明明四十九年非。
次韵明孺見遺之什 李處權 
世家傳子又傳孫，豈較前身與後身。知足已如倉庾氏，忘懷真是葛天民。騎鯨又見詩無敵，射虎何須武絕倫。白屋朱門果非是，萬錢日食是何人。
次韵端禮見寄 李處權 
自昔孤芳難寄林，亂離漂泊卻須禁。春風不解廽雙鬢，夜雨何堪攪寸心。薄日花光懷杜曲，清流竹色夢山陰。從來玉石崑山火，臭味多君肯嗣音。
次韵樸侄見寄 李處權 
鼙鼓聲中老戰塵，故山歸夢月三更。交情咄咄渾無寐，學古悠悠浪得名。鼇禁未容追世職，熊轓何足語官榮。阿咸自是吾家秀，始覺前人畏後生。
簡郭令 李處權 
煌煌世譜未應微，直道高懷古所稀。義往誰能單騎見，幽尋坐想墊巾歸。公庭此日棠堪憩，仙路他年舄觧飛。顧我登門勤倒屣，題詩媿匪謝玄暉。
遊羅漢院因會張良輔大夫遂留於壁 李處權 
寺古天寒杖屨清，閒身合得此閒行。破煙獨鳥驚人去，積雪群峰照眼明。坐久泉聲醒客耳，談餘茗味發詩情。張公語壮髯如戟，蚤晚掀濤看斬鯨。
謝養源惠茶兼陪士特清啜 李處權 
仰止先生道不窮，愛茶直似玉川翁。靈芽動是連城價，妙手纔爭一水功。賤子詩書元未飽，愁腸藜莧豈宜蒙。高齋罷酒陪清啜，歸御泠然兩腋風。
和九兄賀二十六兄除大諫 李處權 
祖德當年吐握勤，諫垣人物典刑存。在陰鳴鶴和有子，産嶧孤桐枝見孫。王室艱難欣得士，世家矜伐敢援恩。清明謇諤平生事，况乃中興闢四門。
亨仲家兄擢居諫省詩以賀之 李處權 
除書喜動薦紳顔，穏上天池刷羽翰。詩似少陵多教化，文從太史有波瀾。王庭看折朱雲檻，儒巷聞弹貢禹冠。兄弟相知夫豈敢，會憐流落久江干。
和表臣遺詩招歸仙隠 李處權 
客裏栖栖嘆食艱，桃源也復念人間。九重鵷鷺思金屋，萬里烟塵痛玉闗。節物可憐梅競出，浪萍長羡鳥知還。明朝跋馬歸仙隠，健筆清樽儘傲閒。
桐廬道中九日逢子公 李處權 
三年客裏重陽節，故典征衣共一杯。雁下紫茰能自好，霜前黄菊爲誰開。中原豺虎定何許，故國池臺安在哉。山水中逢張學士，慢扶雙槳不須催。
景荀築室偉甚詩以贊之 李處權 
将老從君得所圖，交情及我歲寒餘。適聞蔣詡開三逕，且喜揚雄就一區。盡取風煙多種竹，雅爲窗室便看書。無錢可買墻西地，决眥雲峰正起予。
中秋對月 李處權 
露洗風吹未遽央，登山臨水總心降。明年此夕知何處，自古中秋不可雙。尚倚人琴温似玉，更能詩酒浩如江。披襟拄頰渾無寐，斗轉参移莫下窗。
次韵四首寄德基兼呈侍郎公  其一 李處權 
溪流暴雨漲江同，咫尺西鄰信不通。衰朽怕看青鏡裏，笑談猶近翠屏中。侍郎客到無苛禮，教授詩来有古風。五載皇皇無稅駕，我途正似阮生窮。
次韵四首寄德基兼呈侍郎公  其二 李處權 
蒙塵天子尚戎衣，南國旌旗正伐鼙。國士傷時多刺怨，王官失路有悲啼。似聞叔向方圖晉，亦報夷吾未去齊。易地皆然心寸折，釣竿吾欲老磻溪。
次韵四首寄德基兼呈侍郎公  其三 李處權 
書文車軌幾時同，諸道惟聞羽檄通。豈較北南聊暫寓，若論賢聖且時中。門前楊柳方埀雨，溪上桃花尚舞風。誰見東山謝安石，命賓攜妓興何窮。
次韵四首寄德基兼呈侍郎公  其四 李處權 
紫鳳天吳在短衣，亂来無日不鳴鼙。情随野鶴雲間舞，夢繞城烏月下啼。但得交情如水淡，何須婦饌與眉齊。抱琴載酒眀朝去，相送無勞過虎溪。
寄吕季升 李處權 
家世中朝第一流，郡符那得久淹留。詩情更入山水國，醉眼獨高煙雨樓。文舉定非餘子輩，元龍須向古人求。磻溪莫訝功名晚，今代何人有直鈎。
寄希真 李處權 
歲晚沉沉雙鯉魚，交情可是白頭疏。含香不見爲郎後，吐屑頻聞賜對餘。內廏給乘千里馬，大官供餌萬錢厨。絲綸潤色須公等，莫負平生載腹書。
寄益謙 李處權 
青鬢追隨到白頭，中間憂患兩悠悠。異時果有臧倉沮，他日寧無雍齒侯。舊隠重過三徑菊，昔賢何在五湖舟。一杯坐阻論文酒，老懶閉門春事休。
寄蕭國噐 李處權 
路貧不在扊扅炊，調苦誰聞食菜時。枉道故於尋尺見，求人曷以斗升爲。夷吾不去齊何患，叔向方來晉可知。得士則興今亦古，可能只直五羊皮。
次韵表臣見遺喜歸 李處權 
溪南渾似輞川居，不啻當年卧草廬。從昔金聲蒙醬瓿，至今汗血困鹽車。端知将相真無種，更喜才華甚有餘。及此知機同免禍，季鷹初不爲鱸魚。
自龍雲歸復次前韵 李處權 
野寺經旬客寓居，水聲山色是吾廬。喜君能道碧雲句，招我更煩黄犢車。世路從來多險阻，人生何必問贏餘。况聞一諾千金重，爲激西江救涸魚。
寄八十五侄 李處權  滕王阁
把玩新詩病眼開，家風端有謫仙才。祗應魚蟹留人住，肯爲溪山喚我來。客舍更堪秋乍入，鬢毛無柰老相催。重陽共醉滕王閣，此觀人間亦偉哉。
陪德孺遊徐氏園池 李處權 
十載吾廬信不通，偶來仁里一尊同。心驚人物如江左，眼淨林塘似洛中。著日晶明松下雪，弄波蕭瑟竹間風。澆花釀酒勤料理，作記東園有醉翁。
送粹伯弟親迎兼簡宣卿龍圖 李處權 
悲秋宋玉已銷魂，忍聼陽闗共十分。黄葉蕭蕭下寒日，碧山逐逐過晴雲。面如濯玉想無對，氣已食牛知不群。問訊冰清懷大雅，世家王謝屬斯文。
春晚簡德孺 李處權 
人生有酒即佳辰，忽忽園林已暮春。雨後落花渾帖砌，風前飛絮欲沾人。我如放浪陶彭澤，公是風流賀季真。伊水崧雲在何處，舊衣猶有洛陽塵。
江上望靈石 李處權 
似聞環佩雜簫笙，鼎立爭雄凛太清。不與古今爭變化，可能舒惨屬陰晴。花開玉井難求種，月下瑶臺但有名。我亦生來未嘗屈，敢持方寸並崢嶸。
題祖道籃輿亭 李處權 
淵明佳致在籃輿，子以名亭德不孤。異代頗能同臭味，休年猶得見規模。掛簷明月聊堪問，入坐清風不待呼。我欲典衣供一斗，興來能賦百篇無。
雨止送王侍郎 李處權 
南州春老雨如絲，刺眼青秧水滿陂。樹濕黄鶯看更好，溪渾白鷺立多時。寸心折盡人千里，霜鬢凋殘酒一巵。我恐前身是匡鼎，幸公不厭解頤詩。
雨後凝秀閣口占呈子方 李處權 
鑿石爲渠水有聲，四垣惟欠竹青青。壁含霽月光千丈，黛拂雲峰畫一屏。香異定應來絕島，茶甘初不藉中泠。主人莫惜千金費，更作飛樓擬摘星。
妙空出示諸公詩卷次元韵 李處權 
已著芭蕉喻此身，木人花鳥豈知春。他家定自無生滅，此物何嘗有故新。美玉不羞論瓦礫，明珠終解照泥塵。相逢一笑空歸去，無語堪酬彼上人。
送杲兄 李處權 
衲子誰爲蓋代豪，生憎污俗紫方袍。何須鑑水能知止，未必歸雲可擬高。虎穴等閒休探手，龍泉取次莫吹毛。君知五祖堂中老，妙處何曾掛一毫。
簡仁山海老用山谷贈靈源老人韵 李處權 
禪闗無復老萊衣，陟屺心摧怨夕暉。泣血可憐猶不死，望鄉無處欲何歸。仁山老子方傳法，枯木堂中久息機。不見桃花并柏樹，焉知四十九年非。
遊羅漢院途中口占 李處權 
休論至後日相催，乘興籃輿到嶺隈。風竹盡揺花玉玦，雲山渾作爛銀堆。須知此日逢僧話，不減當年訪戴廽。更喜彭君真我輩，溪流渡馬肯相陪。
送密老 李處權 
歲寒紆錫辱西臨，一笑忘言意自深。怪石奇松那有價，片雲孤鶴本無心。上人已了洞山偈，倦客方爲梁父吟。枯木堂中無孔笛，侍郎今日是知音。
寄曇晦二首  其一 李處權 
道無南北本同流，遠赴叢林非所求。到底此生俱擾擾，從前何事不悠悠。撞鐘撃鼓千人飯，戴角披毛萬刼休。蚤晚相從巖下寺，對床清話雨颼颼。
寄曇晦二首  其二 李處權 
高僧闢館坐諸生，夜久亦聞弦誦聲。物外喜君能筆硯，塵中媿我漫簮纓。鉢飱尚返慈烏哺，囊句時爲老鳯鳴。他日籃輿蓮社約，秖應惠遠識淵明。
喜雪 李處權 
剪水適從天上手，綴條不作世間花。柴門有客方高枕，石鼎無人共試茶。清借遠山迎馬出，潤含修竹倚窗斜。令人卻憶前年盛，輦轂歡聲百萬家。
戊申春登平山谷林二堂時茂世應時同行追錄之 李處權 
已過平山又谷林，登高能賦興何深。群峰雪後皆浮玉，萬竹風前亦碎金。尚喜日聞黄屋信，可堪時動白頭吟。載遊不爲壺觴事，攜取君家綠綺琴。
和懷英雪詩  其一 李處權 
路迷應有誤隨車，望眼樓高莫可涯。鶴駕鷺濤來浩渺，瑶林瓊樹出交加。廣寒玉兔翻羞縮，上蔡蒼鷹正怒拏。得句幽人方起舞，夜寒明月在梨花。
和懷英雪詩  其二 李處權 
縱賞鈎簾面遠山，蟹螯誰復問尖團。飛花空自嫌春晚，折竹應當念歲寒。句法一如冰柱險，書齋坐怪玉壺寛。固知柳絮因風起，何事青天亦受漫。
謁王夏卿同過曼卿西軒留題 李處權 
烟雲坐久濕人衣，未覺城中有鼓鼙。春到好花隨意折，日長幽鳥盡情啼。貴公行色心方壮，曠士閒居物已齊。客子不知今夕夢，故鄉何處是潜溪。
車水 李處權 
挽盡溪流沮洳渾，幽人晝卧懶開門。諸鄰鵝鴨頓亡頼，一夕魚蝦無半存。及此焦枯方有禱，從而暴殄豈堪論。清漪綠竹城南路，回首吾廬正斷魂。
賦郭令南軒梅 李處權 
世亂何堪歲月摧，高齋始見數枝梅。想他疏影横溪過，撩我清香入坐來。老眼相看渾幾許，幽人獨折未多開。情鍾正屬吾曹事，湔祓風霜破百盃。
強立許酒不至因以趣之 李處權 
北里溪山翠滿門，似聞小阮甕浮春。憐渠世亂益風味，念我途窮多苦辛。曠士可無千日醉，浮生何事百年身。臨風日日香穿鼻，被縛甘爲甕下人。
雪後赴徐氏招呈德孺 李處權 
梅林樓閣上嵯峨，淺渌浮澌亦自波。荘叟夢中非一蝶，右軍書次失群鵝。句從永柱思能苦，人在玉壺寒更多。宴寢凝香歸入夜，流蘇帳小奈公何。
雪後赴徐氏燕集 李處權 
已雪猶陰更逆風，斜川略彴斷行踪。瑶臺貝闕三千丈，玉樹瓊林一萬重。學子經時無載酒，鄰僧過午未鳴鐘。華筵此地成賓主，孔翠屏深琥珀濃。
醉後贈道夫 李處權 
冰柱雪車元有聲，五言早已號長城。仙源迷路及春淺，盗騎解圍空月明。君豈似龜将曳尾，我端如雁不能鳴。何人肯作千金貸，賣藥江湖隠姓名。
贈王師古 李處權 
安城西有慶雲鄉，山秀溪明出孟嘗。毎見朱門推愷悌，遂令貧士有輝光。君家太尉威名遠，世譜觀文德澤長。蒼狗白衣何足道，古今興廢兩茫茫。
寒食日同賞卿步江頭 李處權 
樹含新綠花事稀，友生要我寧重違。信脚一百五日出，捫心四十九年非。餳粥盤空家立壁，松楸地遠涕沾衣。弟兄不見音書絕，植杖臨流賦式微。
送希真入洛 李處權 
一踏紅塵又五年，倦游翻作送行篇。春花秋月誰無分，伊水崧雲自有緣。我比嵇康猶更懶，子追元亮故應賢。因歸望訊忘機老，買箇魚舟費幾錢。
投建陽王宰 李處權 
異時丞相柄文盟，一顧曾空冀北群。鈆槧無功方笑我，箕裘不墜蚤知君。詩家只說王摩詰，官况誰憐鄭廣文。散盡黄金猶作客，還來把酒對孤雲。
酬辯老見遺懷舊之什 李處權 
老去何堪行路難，冰霜幾晚見蒼官。鱸魚南國無張翰，妓女東山有謝安。秉燭夜闌真是夢，傳盃秋際若爲歡。吾徒恰似豐城劍，光氣須從斗下看。
題次真東軒 李處權 
亂來身世任浮沉，宴豆南州幾盍簮。十頃菰蒲秋向晚，一池烟雨夜來深。詩成頗復蒙嘉賞，酒熟時須共滿斟。喚取陸郎攜綠綺，小凉同聼越江吟。
陪德久出郊 李處權 
北客南征歲欲陰，經行始滿愛山心。霜溪見石如清洛，煙樹参雲似故林。昨日喜傳黄屋信，餘生怕聼白頭吟。公歸問訊庵中老，隻履西來意淺深。
謝翁士特惠筍 李處權 
北客未識猫頭筍，此來逢君欣得之。出土好色已勝玉，下箸珍味端如飴。口涎饞嚼笑早計，食指蠕動能前知。小爐誰見親煨熟，醉眼瞢騰岸接籬。
再到值雨 李處權 
無復清池照病顔，尚餘詩思發天慳。西風似水初鳴葉，細雨如塵不隔山。歲熟自然民意樂，時平更覺鳥聲閒。江梅會見花敷雪，劇飲須期倒卧還。
偶至溪岸時當寒食書節物呈同行 李處權 
風作山雲斷復飄，沙平竹日影蕭蕭。柔桑始葉蠶爭出，淺水無魚鷺獨翹。白髪尋春悲去國，朱門賜火望行朝。游從此地多君子，乘興來過不待招。
止戈堂 李處權 
坐見妖氛犯斗魁，使君謀略信雄哉。寇如狐兔草間出，兵似貔貅天上來。門館無私千里靜，賓朋多暇百壺開。他年入數中書考，始識汾陽濟世才。
簡王夏卿侍郎 李處權 
下村正與輞川同，只恐桃源有路通。山色直侵書幌裏，花香盡泛酒杯中。使君已致随車雨，丞相方来拔木風。照席侍郎真玉樹，慨然憐我坐詩窮。
寄德器二首  其一 李處權 
清躭七盌愛盧全，富貴千金鄙鄧通。新歲烟塵悲塞北，舊時花鳥憶回中。可能春雨如秋雨，合是東風卻北風。尚喜張儀惟舌在，百年從古沒終窮。
寄德器二首  其二 李處權 
客舍春寒數挽衣，雲重雨濕不聞鼙。老妻未免負薪嘆，稚子何爲索飯啼。南地好山青不斷，故園芳草綠應齊。胸中磈磊但塵土，慚愧錦囊兼玉溪。
後樂堂 李處權 
去盡沙鷗水照空，群山濯玉有無中。亂来更覺心情減，佳處猶欣臭味同。喜有清樽對雌霓，慚無健筆繼雄風。此行會見承平否，歲晚飄零已禿翁。
和與可見惠之詩 李處權 
倚馬萬言纔一揮，問年於我亦肩随。才華早擅鄉評在，人物行看國士知。黄卷沉酣端有志，青雲騰踏豈無時。小人薄宦猶三黜，方駕聊同柳士師。
次韵巽老 李處權 
風前竹榦須料理，雨後蝸涎費掃除。北客經過無好語，南州騷屑少安居。雄稱百萬空扛鼎，功蓋三分漫顧廬。識字信爲憂患始，鄴侯何必萬籖書。
迓辨老 李處權 
琳宫尚記昔年遊，撲面楊花晚不收。自倚釣魚終悟主，誰知射虎不封侯。江湖已恨長爲客，風雨何須横作秋。未見故人心已醉，更拚十日爲君留。
元長生辰 李處權 
力扶吾道與斯文，世職家聲蚤出群。欲致昇平寧舍我，從來出處不忘君。龍吟虎嘯彌千日，兔髓烏肝恰一斤。已格皇天方俾壽，未須騎鹿上青雲。
送蔡伸道 李處權 
當年傾蓋便情親，老去那知更賤貧。松竹故園秋未老，溪山南國雨能新。可憐作客身如夢，尚喜傳家筆有神。咫尺重陽歸務速，吹花落帽要吾人。
題南浦樓 李處權 
此生何處是真歸，俯仰人間念念非。雨後溪山無限好，煙中鷗鷺自由飛。隻輪雙槳成何事，白酒黄鷄可息機。北客上來千萬恨，故鄉回首夕陽微。
題錢德載雙清堂 李處權 
誰識堂堂忠懿孫，至今人物典刑存。頗同陶令辭蓮社，但學龎公隠鹿門。醉枕泉香分石脈，吟窗樹老出雲根。喜携自有東山妓，好事寧無北海樽。服食方依煉丹井，躋攀莫近洗頭盆。秋風百本籬邊菊，夜月三號澗下猿。未怪頻穿康樂屐，可須多羡辟疆園。題詩我愧詞源涸，作記渠能學海翻。亂後煙霞真得計，靜中丘壑要重論。十年殺氣纒伊洛，回首吾廬正斷魂。
偶書三首  其一 李處權 
柴門如畫映山隈，窈窕軒窗向水開。想見幽人清徹骨，松陰翠竹竹陰梅。
偶書三首  其二 李處權 
碧澗濺濺遶竹林，欲從源水阻幽深。春風想有桃花樹，更有漁舟可訪尋。
偶書三首  其三 李處權 
朝雲漠漠雨絲勻，山路清無一點塵。桃李著花溪水滿，斷腸何處故園深。
雨止奉送制置侍郎王公 李處權 
已晴雲氣卻濛濛，坐見前山沒半峰。報道名卿謁丞相，不須行雨借蛟龍。
簡辨老 李處權 
晚風吹葉滿溪流，落日孤雲萬里秋。徑欲五湖尋范蠡，醉攜西子上扁舟。
戯辨老 李處權 
不獨京塵解化衣，秋陽流火樹陰稀。折腰爲米初何有，親見淵明負弩歸。
舟中偶書 李處權 
兩山相對似香山，灘響渾如八節灘。安得高風從此去，載醪猶是菊花殘。
道中題梅 李處權 
山家梅樹出疏籬，好客慇懃折一枝。直是老來風味薄，而今相遇可無詩。
雪中過伊南 李處權 
低陰漠漠水漫漫，楊柳如絲不忍看。見說山前風更惡，杏花無處避春寒。
促夢弼釀 李處權 
客舍猶尋未見書，鄴侯何止萬籖餘。君家釀玉推能事，得及重陽把盞無。
題湘園 李處權 
當年此地勤花竹，景物方成姓又移。儘愛芙蓉照秋水，倚風懷往亦多時。
赴端禮之招道中 李處權 
高人折簡苦相催，要及春風把一盃。花柳溪山寒食後，雲中何似雨中來。
次懷英韵 李處權 
亂來身世羡沙鷗，雪後溪山粲兩眸。不用東床呼外舅，當年雅契在仙舟。
陪德孺遊徐氏園池 李處權 
禽魚花竹靜相参，溪雪融春青出藍。月下醉歸休秉燭，要將清夢過江南。
和翁子秀夜過溪橋韵 李處權 
千里無雲湛九霄，月明花露滴春橋。何時心緒如楊柳，笑倚春風萬丈條。
遊峴山觀顔魯公漥樽呈谹父 李處權 
人物如公亦偉哉，漥樽寂寞峴山隈。似聞著履凌風出，不見拿舟弄月迴。往事只應君可紀，幽期孰謂我能開。留詩更約荷花語，莫惜障泥走馬來。
和學士吳元昭 釋彌光 
通身一穿金鎖骨，正眼觀來猶剩物。縱使當機覿面提，敢保居士猶未徹。
和參政李漢老 釋彌光 
胡牀穩坐已通津，何處更尋不二門。八苦起時全體現，不知誰解報深恩。
偈五首  其一 釋彌光 
一拶當機怒雷吼，驚起須彌藏北斗。洪波浩渺浪滔天，拈得鼻孔失卻口。
偈五首  其二 釋彌光 
兒時曾向山前住，老大還歸山上來。雲外堂前逢蔡柳，大家拍掌笑咍咍。
偈五首  其三 釋彌光 
一九與二九，相逢不出手。凍得鴟吻頭，面南看北斗。諸禪人，曉不曉，地爐火冷莫嫌寒，更有樵夫赤腳走。
偈五首  其四 釋彌光 
今朝臘月二十，衲僧門風壁立。進前擬問如何，劈面老拳箭疾。
偈五首  其五 釋彌光 
和風習習，膏雨微微。洗開柳眼，秀出花枝。衲僧聞得呵呵笑，也是宗門第八機。
偈二首  其一 釋彌光 
夢幻空花，何勞把捉。得失是非，一時放卻。
偈二首  其二 釋彌光 
一物不將來，兩肩擔不起。直下便承當，坐在屎窖裏。
頌古二首  其一 釋彌光 
生銕鑄就崑崙兒，頭輕腳重肚皮大。明眼衲僧薩普吒，九十日中看不破。看不破，笑倒嵩山破竈墮。
頌古二首  其二 釋彌光 
家家盡看野狐兒，見者雖多識者稀。百怪千妖俱掃跡，春風已到萬年枝。
沔鄂 曾慥 
渺渺陽臺去，茫茫鸚鵡洲。干戈迷大別，煙雨瞑南樓。
白帝城 曾慥 
白帝城頭路，逶迤一徑遙。高堂臨峽口，暴水沒山腰。隔岸魚施網，橫江鐵貫橋。神妃翻覆手，願賜雨連宵。
巫山 曾慥 
巫山不可見，翠岫幾重重。雲外藏三島，江頭認九峰。淡煙迷暝色，疏雨浥秋容。目斷凝貞路，松風傳暮鐘。
到夔州 曾慥 
衆水歸三峽，悠悠萬古情。白鹽無路到，赤甲罕人行。西瀼泉尤勝，東屯穀有名。豐年公事少，飽暖荷恩榮。
題蘇養直詞翰巨軸 曾慥 
元祐文章絕代無，爲盟主者眉山蘇。舊聞宗匠爲詩匠，今見東湖說後湖。寂寞香山老居士，浩蕩煙波古釣徒。瀾翻翰墨驚人眼，一段清冰在玉壺。
句  其一 曾慥 
雲連三峽蒼茫外，人在千峰紫翠間。
句  其二 曾慥 
秋風三度發孤妍，撲面幽香十里傳。
次韻曾端伯晚過青山 李牧 
怪底塵勞破，青山在眼中。竹橋低跨水，林磬小鳴風。半嶺暮雲碧，一村霜葉紅。禪枝棲衆鳥，回首意無窮。
傷世 呂渭老 
塵斷征車杳，雲低毳帳深。古今那有此，天地亦何心。
記夢 關注 
玄衣仙子從雙鬟，緩節長歌一解顔。滿引銅杯效鯨吸，低回紅袖作弓彎。舞留月殿春風冷，樂奏鈞天曉夢還。行聽新聲太平樂，先傳五拍到人間。
秋聲 關注 
夢破松聲枕上聞，睡魔夜半戰吟魂。初疑秋雨連江岸，乍覺寒潮上海門。招引好風來古寺，追隨月色下前村。晚行欲問聲來處，鬰鬰蒼波漫不分。
洞霄與道士夜話 關注 
夜闌立語意蕭然，似與黄冠有宿緣。不用天壇飛皓鶴，知君家世是神仙。
咏俞仲義屏上王內史 關注 
手追心慕漫悠悠，寫向丹青入臥遊。絕勝山陰問陳跡，茂林修竹想風流。
句  其一 關注 
鐘聲互起東西寺，燈火遙分遠近村。
句  其二 關注 
夜長何時旦，苦寒不成寐。
次韻彥高即事 劉著 
福威看九落，筆削在麟經。中道亡三鑑，危時憶九齡。網羅無處避，鼙鼓不堪聽。身遠遼陽渡，心懷峴首亭。脫巾頭半白，傾蓋眼誰青。斷雁西風急，潸然涕泗零。
順安辭呈趙使君二首  其一 劉著 
太平時世屢豐年，勝事空聞父老傳。郭外桑麻知幾頃，船頭魚蟹不論錢。
順安辭呈趙使君二首  其二 劉著 
六朝興廢渡河年，舊國歸來更黯然。八月邊城山未雪，蘆花籍藉已漫天。
次韻王子慎玉田道中一首兼呈韓公美閣老 劉著 
東晉風流屬子猷，開元峭直讓韓休。絲綸對掌驚三雋，尊酒更酬失四愁。古道陰陰槐樹老，歸鴻杳杳荻花秋。浩然詩思天涯遠，月滿江南小謝樓。
出榆關 劉著 
羽檄中原滿，萍流四海間。少時過桂嶺，壯歲出榆關。奇禍心如折，羈愁鬢已斑。楚纍千萬億，知有幾人還。
渡遼 劉著 
身隔遼東渡，心懷冀北群。會歸蘇屬國，卻憶范將軍。風陳橫秋雁，雷聲吼夜蚊。方言莫相笑，唐梵本殊分。
至日 劉著 
亂離南國忽經年，一線愁添未死前。心折靈臺候雲物，眼看東海變桑田。燕巢幕上終非計，雉畜樊中政可憐。安得絕雲行九萬，卻騎鯨背上青天。
次韻彥高暮春書事 劉著 
平生漫浪老清暉，卻掃丘園屬少微。世亂傷心青眼舊，天涯流淚白雲飛。羈愁只憶中山酒，貧病長懸子夏衣。澤畔行吟誰念我，祗應形影自相依。
寄題張浩然松雪樓 劉著 
入座山光秀玉柯，岸巾絕景意如何。瘦來豈爲寒松句，和寡還驚白雪歌。地近雲煙來鶴駕，簷高星斗瀉銀河。懸知老子登臨處，渺渺滄波月色多。
次韻彥高占雪 劉著  泰山
天秋鼓南風，雲海飄暮雪。三春猶沍寒，九夏那苦熱。土圭測中氣，嘗聞先儒說。窮髪多異宜，泥古誠亦拙。吳侯擅六藝，名宦端不屑。晚歲登泰山，蚤已探禹穴。千歲可坐致，不待數旬月。重陰畏坎陷，五陽欣夬決。君子方履霜，渠肯蹈覆轍。雞豬與魚蒜，幸可充朝餟。
枕上言懷 劉著 
九土將分裂，中原政擾攘。孰爲真漢相，卻憶假齊王。晉室遷神鼎，梁園作戰場。可憐羈客夢，夜夜在家鄉。
再和彥高 劉著 
否泰由來在歲星，誰聽叩角作商聲。一朝漢魏成今古，百口燕秦隔死生。雉堞僅能逃病婦，雁書猶記作團兄。雪雲埋盡遼西路，有酒如淮奈此情。
聞雁 劉著 
千里寒雲卷朔風，當軒月午雁書空。煩君爲報江南客，顦顇遼東更向東。
閨情二絕  其一 劉著 
天邊北斗又回春，愁絕龍沙任酒醺。萬里巫山歸夢斷，不知何處覓行雲。
閨情二絕  其二 劉著 
蕙帳金爐冷篆煙，故山春草幾芊芊。只今唯有瀟湘月，萬里相隨照不眠。
過白溝趁順安 劉著 
萬折狂瀾肯倒流，歸心夢寐在東周。平生快意君知否，今日驅車過溝。
題御城寺壁 劉著 
一徑埋雲草樹荒，石麟蒼蘚臥田桑。漢家陵闕今何在，洛水嵩山滿夕陽。
月夜汎舟 劉著 
浮世渾如出岫雲，南朝詞客北朝臣。傳郵擾擾無虛日，吏俗區區老卻人。入眼青山看不厭，傍船白鷺自相親。舉杯更欲邀明月，暫向堯封作逸民。
病中寄楚卿 劉著 
月滿江樓午夜鐘，多情多病一衰翁。行雲不道無行雨，只恐相逢是夢中。
送客亭 劉著 
十年羈旅鬢成絲，千里淮山信息稀。送盡長亭短亭客，且看莊舄幾時歸。
病中言懷呈韓給事 劉著 
潦倒淮山客，金臺五見秋。退飛嗟宋鷁，畏暑甚吳牛。問疾憐摩詰，分曹類子猷。自慙無補報，只合隱林丘。
伯堅惠新茶綠橘香味郁然便如一到江湖之上戲作小詩二首  其一 劉著 
建溪玉餅號無雙，雙井爲奴日鑄降。忽聽松風翻蟹眼，卻疑春雪落寒江。
伯堅惠新茶綠橘香味郁然便如一到江湖之上戲作小詩二首  其二 劉著  洞庭湖
黄苞猶带洞庭霜，翠袖傳看綠葉香。何待封題三百顆，只今詩思滿江鄉。
文季侍郎得綠萼香梅子文待制有詩輒亦同賦 劉著 
一枝綠萼冠群芳，瀟灑猶疑楚岸傍。香骨瘦來冰蕋細，夢魂清處月波涼。賡酬便合成千首，醒醉寧須計百觴。橫玉叫雲吹不盡，只教今古洗離腸。
題佛剎 釋宗印 
七十勞生西復東，鄉關在望念飄蓬。大遼半歲九分盡，全晉一年千里空。周召已亡無善政，蔡童雖死有餘風。華陰乞食商山去，巖谷幽尋四老翁。
句 王昭宇 
明朝山北山南路，各自逢人話勝游。
句 羅大全 
願挽玻瓈江，霈作東州雨。
重興寺 荀完 
門前春掛一壺山，修竹喬松不可攀。落盡桃花無覓處，應隨流水到人間。
紹興中興上復古詩 張嵲 
天監我宋，受命以人。咋爲亂階，以啓聖人。皇帝嗣位，其仁如春。萬邦欣載，共惟帝臣。垂衣高拱，惟務儉勤。恤民不怠，懋穡勸分。卑宫勿飾，服御無文。膳食取具，不羞庶珍。內官弗備，簡御嬙嬪。抑損戚畹，登崇搢紳。吏除苛繞，獄去放分。刑罰不試，號令不頻。旰食宵衣，導率以身。行之期年，天下歸仁。皇帝躬行，過於堯禹。如天不言，乃帝之所。內資稟命，外須訓撫。不有相賢，孰資察補。天舍其衷，遺之碩輔。實惟舊臣，乃吾肱股。昔以夢求，今以德錯。皇帝曰咨，惟予與汝。我唱而和，無或疑阻。如手如臂，如心如膂。如彼事神，汝爲椒糈。如彼琴瑟，相待戞拊。相臣受命，于帝其訓。敢憚夙宵，以圖淑問。衣不及带，冠不暇正。內事撫摩，外修好聘。忍尤攘紛，徂惟求定。皇帝之孝，克邁帝舜。相臣佐之，兹惟無競。上感穹昊，下格殊鄰。以暴爲恩，易頑以馴。母后既歸，東朝侍御。天下載歡，若饑得哺。天子躬儉，惟親是豐。未明求衣，朝長樂宫。禮備家人，養以天下。先意承旨，事無違者。天子行孝，天下承風。胥訓胥效，比屋可封。乃建中宫，以母四海。詩首關雎，易稱中饋。天子之尊，亦資內助。上奉慈顔，下式寰宇。事親底豫，化民致和。始於壼閾，邦國是訛。太學肇建，四方是極。增博士員，導以經術。有來英髦，充牣上京。三年大比，以考其成。異時之用，維公維卿。石渠廣內，圖書之淵。羽陵之蠧，斷簡之編。是息是游，英俊在焉。逸群之彦，比跡卿雲。懷材待問，發聞揚芬。馳騁古今，上下典墳。考正律度，是爲景鍾。導和殖財，國用以豐。不窕不槬，咸中典刑。有渙其章，上公是銘。兹器惟則，允爲國經。德爵之亞，莫尚惟齒。班序顛毛，以爲民紀。鄉飲既行，郡邑是遵。洙泗之風，無復齗齗。井田既壞，民困劫假。乃正經界，以實多寡。賦入既均，貧富不病。非上恤之，孰拯其命。誕彌之節，式宴示慈。樂不計費，孰敢節之。皇帝曰咨，費財無藝。親降德音，以禁肆侈。天下歡然，稱盛德事。匪帝命之，臣子曷議。著之令甲，付之史官。永永萬年，無或敢干。人事既洽，惟神是事。于廟于郊，各盡其禮。其郊維何，蕆事圜丘。帝御六龍，冕十二旒。既新宫架，既備禮服。有潔其牲，有温其玉。合袪天地，侑以祖考。樂奏六變，其音肆好。問誰相祀，實維上公。登降跪起，有肅其容。天地並况，瑞物來下。天子萬年，以有神嘏。其廟維何，可以觀德。德盛不祧，祀事不忒。祖廟既飭，旅楹有閑。原廟繼作，以游衣冠。若節春秋，皇帝戾止。薦獻有容，祖考咸喜。禮成而退，祗奉不凟。天子萬年，永綏遐福。天神貴者，莫尊太一。置祠爲民，其宫有洫。既倣謬忌，道開八通。皇帝臨饗，威神是崇。天人相際，福禄攸同。國南千畝，是爲帝籍。天子肇祀，以祈黍稷。我黍與與，我稷翼翼。以享以祀，以爲民食。福禄綏之，萬世無斁。乃營吉壤，肇建高禖。何以歆之，帝德不回。瑞乙既至，后率所御。以弗以祈，有秩斯祜。千億之祥，兆於帝武。天錫皇帝，聖欽不遲。事神保民，以莫不祗。上帝臨之，云何以報。維年屢豐，諸福是効。非維豐之，又布濩之。東西北南，咸錫予之。稼茂於野，粟積于倉。禮義興行，民俗以臧。桴鼓不鳴，獄訟衰息。人有盖藏，道無捐瘠。和氣所蒸，化爲瑞物。甘露零庭，近在郊邑。有木呈祥，合枝共柢。考傳驗符，遠人不貳。或剖其中，自然成文。太平是告，希代莫聞。豐年屢應，衆瑞應圖。皇帝謙恭，不以自居。圖回庶事，益慎厥初。君臣相戒，可否吁俞。政過三代，言成典謨。歷選后辟，前載所無。在昔中興，周漢二宣。夏康商宗，漢祖晉元。咸用干戈，配天祀夏。其臣歌頌，或列于雅。方之皇帝，爝火太陽。顧無歌詩，垂世用光。詞臣伏罪，無以塞責。誰其詩之，以佐皇德。下臣張嵲，過不自揆。日官西掖，待罪文字。敢頌厥美，以贊后功。江漢崧高，不足比隆。
紹興聖孝感通詩 張嵲 
宋有天下，逮乎八世。猛敵横生，侵欲不忌。堯湯水旱，文景菑異。數則使然，豈人攸塈。皇帝承統，甚武且仁。內銷姦孽，外備殊鄰。濅明濅昌，師武臣力。抵掌含怒，日思奮殛。皇帝曰咨，咨女将臣。慎守疆埸，以保吾民。敵來則禦，折北勿追。姑修吾德，以待所歸。人亦有言，投鼠忌器。矧彼狡焉，吾親是質。彼兵攸恃，我則德攻。靡以歲月，徼天之衷。彼雖剛戾，不可擾馴。我視其欲，以舒吾仁。始我有衆，公卿庶士。謂彼悍驕，庸知德義。苟有誠信，金石爲開。豚魚之孚，惟道之懷。有唐睿真，亟詔求訪。惻怛之誠，寧甘百誷。皇帝曰咨，予由是心。彼雖我詐，我惟爾忱。孝悌之至，神明可通。惟彼不信，天誘其衷。行人是來，言棄舊惡。我奉慈母，歸御長樂。八月甲子，至行在所。天子在所，天子郊迎，其從如雨。老稚仰觀，踴躍呼舞。卿士相趨，肅穆傴僂。天地感通，發祥頽祉。卿雲鬰興，輪囷離詭。屏翳不驚，川后静波。雲飛淵泳，讙聲相和。玉虬沛艾，芝盖穹崇。千乘雷動，萬騎風從。天子是侍，如長樂宫。渤澥爲杯，華嵩爲豆。舉烽行炙，撞鐘命酒。既勞王爵，下逮奔走。萬歲稱觴，獻太母壽。敷天之慶，周浹寰宇。薄海內外，無或失所。皇帝之孝，振古曷遇。睿算無疆，永作民主。人無疾癘，田多稷黍。兵革不試，四夷款附。太母萬年，康疆燕豫。皇帝之孝，莫與比德。錫羡無疆，子孫千億。莞簟發祥，開統拓迹。嶷嶷岐岐，詵詵翼翼。有綠其車，有赤其舄。太母萬年，含飴燕息。始歸太母，小大具疑。謂將我廷，胡寧以歸。皇帝之孝，先定不易。爰有廷臣，協比我德。有贊其决，無貳其心。指期待蔇，天實我臨。曾無愆素，歸御愔愔。凡是讙囂，盡爲歌吟。天錫皇帝，示将保定。太平之休，繄此其證。際天所覆，咸爲我土。含識之倫，我籍斯附。充入舊貫，天臨萬方。子子孫孫，永世克昌。
秋懷 張嵲 
前山躋暮氣，虚簷納輕陰。沉疴稍輕體，徐步望遥岑。泬寥天宇净，斐亹秋雲深。原野曠蕭條，崗阜何崎嶔。微霜被群物，悴葉聲蕭森。遊鱗奔巨壑，翔鳥候穹林。結念非一端，滯思紛相尋。伊昔抱微尚，夙懷塵外心。風波一震蕩，飄流安可任。廉頗思趙士，鍾儀懷楚音。往憤既切古，來憂方在今。安排諒躛言，委順亦虚襟。由來窮達士，萬古同堙沉。聊申悽斷意，持和雙南金。
奉和李元叔察院秋懷 張嵲 
屯雲生廣澤，白日互虧蔽。如何三秋杪，顧作九暑熾。高風摧蒲柳，未覺到蘭蕙。幽人感歲徂，節生悲遠志。伊予老憂患，感激志鑒寐。起視籬下花，節過真少味。豈無王弘酒，深愧淵明意。未然招隠詩，默契幽林思。瞻彼區中人，清冽成萎悴。安得西山藥，飄然以超世。
董彌大郎中以窗前菊花晨且鮮明午間萎蕤感而成詩興寄古雅次元韵 張嵲 
人生朝氣鋭，兹花亦復然。鮮榮若自矜，低垂如乞憐。平生浙酈路，滿谷爲誰妍。山深風日美，揚芳被涯邊。食飲賴香潔，輕安遺節宣。昔乃壽胡廣，由來豈其天。至理竟誰問，三歎秋風前。
將至臨安途中偶成呈表叔陳給事去非 張嵲 
末契託外親，夙昔承顧盻。鄧鄙聽論詩，房陵共遭亂。蒼黄南山路，大雪將没骭。事定訪田家，山花已如霰。燃薪代燈燭，新詩仰華絢。雨餘登近嶺，春晴集兩澗。彷彿紙坊山，泉石眼中見。形影一東西，音聲阻河縣。駑駘自拘攣，鴻鵠謝羈絆。俄瞻九天上，更覺斯文煥。鄙賤集亹深，十年兩遭難。稠重荷顧存，凡庸辱推薦。窮途感一飯，况此膺深眷。門墻行欲近，仰止極昏旦。餘生不自意，復得親談宴。存没割中腸，申章淚滂濺。
風 張嵲 
一歲三百日，烈風朝暮吹。不知剖判來，曾有無風時。况兹踰年旱，小雨時散絲。蓬蓬從天來，一掃雲氣離。雖荷扇暍勞，要無膏潤滋。功過不相庚，退坐徒歎咨。何當快雨至，簷霤如綆縻。萬瓦躍冰丸，千虹注幽池。坐見槁死苖，翠浪翻前陂。雨罷樹不揺，溟溟天宇垂。此事恐無冀，忘言咏吾詩。
普照觀 張嵲 
欲雨春嵐重，微風松韵清。泊舟古觀下，卧聽山鳥聲。行樂愜幽步，訪僧舒遠情。仙翁遯世久，巖壑自峥嶸。丹竈頗可識，故基猶未平。何當遯世網，來此飯黄精。
送馮貫道之東川轉而之行在 張嵲 
秋風来萬里，草木日夜凋。屬兹憀慄時，執别在今朝。亂離多苦辛，况乃道路窮。若人抱奇節，勁氣干雲霄。結交二十年，途窮識久要。間闗復會面，益若漆投膠。感深念存殁，投分忘頑囂。汝海昔爲别，盛年意氣豪。及兹分手日，星星悲二毛。壯心隨遇盡，曩志與時消。别夜月皎皎，首途方迢迢。故園不足懷，令德乃所操。君其愛爾軀，努力熙皇朝。
送李子勉 張嵲 
馳騖謝新軌，息偃思舊扉。嬋連悵若人，閱歲此音徽。直諒方求益，離憂忽在兹。平居輕歲月，分首重斯時。出郭郊樹綠，夏雲千里奇。男兒杖策去，行路亦光輝。還家未徂暑，散帙掩郊扉。酒醪款鄰里，時果歡稚兒。家山恣躋攀，田野日遨嬉。駑駘戀棧豆，鴻鵠謝縶維。論才惜暫去，循計豈云非。握手錢塘别，余歸未有期。
送張養正 張嵲 
脫巾造朝市，委轡即田廬。雖云懷素尚，出處亦自如。吾宗信端諒，憲憲爲世儒。頃以才令選，來司中祕書。光榮耀士林，側佇翔天衢。一朝拂衣去，意與張邴俱。出餞北郭門，踟蹰立路隅。雨餘夏郊綠，時覺晴雲驅。專城秩匪卑，還家意復舒。誰云離念惡，兹行翻足娛。徒傷萬里客，送别在三吳。
送馮元通帥夔 張嵲 
烈士志徇名，仁人思愛日。馮公杖節歸，頗全忠孝術。狂童昔兆亂，天常幾反易。大臣清國屯，公實預謀畫。白士爲臺郎，未省聞在昔。義爲軒冕重，功在鍾鼎勒。十載猶故官，念言爲伊鬰。邇來升宰士，式序期日夕。囊封郤復上，告去更甫力。官榮豈不懷，志養不遑息。顧我廢蓼莪，日念掃塋域。公方詠南陔，肯爲高官職。絕裾舊疑温，抗疏今師密。都門行餞君，視古無愧色。柔甘既獲奉，中外等事國。雖是平生言，勉哉宣澤□。
詠水上雙白鳥 張嵲 
夜雨山水清，朝暉浄崖壁。飛來雙白鳥，未省平生識。鴐鵞謝清姿，鷗鳥慙素質。低昂信波濤，顧盻矜羽翮。鮮明潭光青，錯亂浪花白。輕舫忽東來，搶飛百餘尺。復下水中央，相將詎離析。稻粱豈深謀，飲啄亦自得。空山羅網稀，遂性無驚惕。不學西雍鷺，翻飛近人跡。
春夜山居望月思故園有作 張嵲 
萬壑自清夜，春嵐昏衆星。明月麗霄漢，清風周四溟。獨立萬里外，飄然欲遐征。回首望江漢，中原氣冥冥。東北有去鳥，我願從之行。逝將歸舊邦，山河宛平生。丘園已蕪没，徑術春草青。觀臺傾夜雨，曲池今向平。俯首呌父老，曠野無人聲。廬井不復辨，灌莽春露凝。傷心時震蕩，懷舊意縱横。夜久林葉光，山空泉韵鳴。緒風行復革，橋運無暫停。理會衆緣釋，情鍾群慮并。静躁物固殊，太空本何嬰。庶以道自達，超遥謝攖寧。
六月初八日過龍洞納凉樹陰下酌泉待月而行 張嵲 
絕壁不带土，一目千仞青。何年架危閣，窱窕陵青冥。仰觀衆樹姿，俯聽大壑聲。山空響互答，隠轔心所驚。人生幾何時，冒此絕險行。雖獲須臾快，未償百年生。龍洞視正黑，水爲琴筑鳴。層巖積陰厚，六月如寒冰。泉甘聚壑小，洞深秘神靈。天設境自絕，地近人乃輕。獨坐蔭佳桂，峰高日西傾。薄暮來者少，長風始清泠。賞會匪初望，徘徊但含情。坐見山月上，衆景紛縱横。密林棲鳥定，始復事前征。
送别 張嵲 
歲晚多烈風，鴻雁號廣澤。寒日行天邊，及兹送歸客。余生足暌異，不作兒女色。此夕復何夕，傷離重悽惻。子櫂既云西，余行亦將北。豈但今日别，方異平生跡。千里即寄書，萬里空歎息。朝市與山林，從茲恐乖隔。
達州月夜 張嵲 
薄暮行人息，角聲吹已殘。城空群犬吠，明月照闗山。四望何所見，烟蒼樹團團。但聞流水聲，不見飛鳥還。故園天一角，時危路間闗。避地方云始，整駕何當旋。故人同此夕，若爲懷抱寛。
過雲安縣 張嵲  长江
平日雲安縣，常見少陵詩。今朝忽經過，人生信難期。不聞鶗鴂鳴，蕭蕭山樹悲。昔人不可見，長江無盡時。
山中月夜草色香烈頗如昔年上庸鹿門之遊感而爲詩 張嵲 
月淡雲始合，沉沉山樹清。露濡幽氣馥，澗草不知名。既念上庸隠，復懷鹿門行。暌離馳歲月，南北異平生。况抱懷昔念，存没感中情。緬懷故園月，亦傍山河明。花發因風散，溪流度石平。當時游矚地，何人復再經。客心徒搔搔，夜色自冥冥。蕭散詎爲適，祗今悲憤盈。
呈同遊諸公 張嵲 
衆嶺莽回互，古刹藏喬林。平川一目盡，列岫千重深。昔人幾經歷，我輩復登臨。山川諒不改，徒傷懷古心。
舟中獨夜 張嵲 
泊舟依聚落，水色澹餘輝。紅樹滿秋山，夕烟上霏微。稍觀漁火明，漸見行人稀。孤客畏遥夜，况乃窮秋時。疏篷見天星，朔風左右吹。重衾不能煖，展轉枕屢移。懷歸意戀戀，感舊心悽悽。驟使百慮集，起坐復搘頤。人生諒多牽，吁嗟竟何爲。
雨霽出郊外 張嵲 
時雨當夜來，出郭喜新霽。佇立望四郊，春容卉無際。群山隔大江，蒼巖澹相對。輕風生水波，微露滋花氣。緣津柳已暗，忽悟清明至。融怡歲序同，俯仰山河異。逢時思墳墓，拜掃十年廢。聞有故童僕，壺飡酹荒隧。新阡固已遠，龍輴尚天外。已深濡露悲，更下孤臣淚。
閩中山間毎早白霧四塞咫尺不辨 張嵲 
閩嶺冬候晚，歲窮殊未寒。誰爲五里霧，皓皓懷群山。剥琢斧斤響，啁啾禽鳥閒。逖聽知何處，四顧但漫漫。怳如湖水秋，眇與天相連。喬林膏沐已，遠岫漸披顔。高閣延朝景，清輝泛林端。諒非侵晨興，詎識景物閒。忽思鄉社歲，日晏未開闗。
庚辰二月雪夜作 張嵲 
夜半雨鳴廊，晨起雪暗空。不減臘月寒，故作昨日風。融銀擁山腰，飛花滿裘茸。辦此了不難，咳唾煩天公。纖纖園中花，一夕無光容。凛凛庭下松，巍然兩蒼龍。
詠鶴 張嵲 
翯然毛羽净，綽與秋風宜。闊步循廣庭，伸吭矜羽儀。稻粱謀幾何，終然遭縶羈。豈衒雲外標，遂爲時所縻。因知古清士，削迹畏人知。
晚行閣道自對溪趨小柏宿 張嵲 
高峰猶返照，絕壑已先晦。蒼波去不窮，青崖儼相對。山回路欲斷，溪豁雙流匯。閣道自委蛇，林影常澹瀩。仰空欣樹佳，佇立驚石怪。山晚雲不驅，路暗客猶邁。平生事幽討，興與林泉會。何意漂泊年，得此行李內。境勝固所便，地絕復多畏。娟娟月初上，飂飂遠風快。幽蟬響復咽，宿鳥驚欲墜。望望驛尚賒，應在青烟外。
雜興 張嵲 
疏園兩樹杏，風雨夜離披。離披君莫恨，結子還並枝。猶勝西澗水，一去杳無期。静坐觀物理，令人添鬢絲。
遊獨孤城下作 張嵲  长江
利成山百丈，直下獨孤城。事往歲月積，長江依舊清。昔人經過地，我輩復此行。但見竹樹稠，石崖如削成。喬木晚未凋，青青發餘榮。天寒遠峰澹，日晏長川明。時危懷古意，歲暮羈旅情。一室寄絕岸，全家託柴荆。晨炊飯脫粟，似此田澗氓。群盜正猖獗，深居且偷生。反念故園日，默默何由平。
詠雪得光字 張嵲 
東皇携春來，屬車載霓裳。回風作妙舞，雜佩鳴珠璫。千官玉筍班，再拜稱瑶觴。酒罷各分瑞，圭琮粲琳琅。浩蕩涵濡恩，一笑徧八荒。塵垢得湔洗，焦枯亦輝光。偉哉造化力，天地爲翕張。功成了不居，杲日天中央。
喜雪 張嵲 
澒洞四山没，萬籟無遺聲。群飛喜凌亂，遍積愛寛平。呈姿碧樹立，照影方池清。出户延幽意，齋心謝群靈。幸有豐年望，初無絲竹情。取樂付諸少，焚香觀道經。何事衝寒久，微吟詩句成。
初夏晚興 張嵲 
微月破幽樹，草露生夕凉。夏木紛已成，時禽暮歸翔。閒花自白紅，無人領幽芳。晚沐岸輕幘，披衣暫倘佯。外徇志自局，理會言可忘。俯仰婚宦初，未省離土疆。那知天壤內，有地名魏塘。朅來歲再華，及此身方强。豈但理茨棟，種樹日望長。分將百年身，送老湖海荒。人生等如寓，何必還故鄉。
送陸堯夫倅襄陽 張嵲  长江
我本江漢客，十年官到京。君爲三吳士，歘有南雍行。風波眇沿泝，水陸幸俱平。是邦雖毁頓，生聚今尚成。矧君勤令德，足以惠遺氓。井邑應非舊，長江如故清。峴山雖已赭，遺記尚縱横。假日當訪古，兵廚宜細傾。客心終憚遠，歸意欲遐征。鬰紆懷土念，去往遊子情。待君成政日，繄我契歸耕。送别南歸路，復班三峴荆。離居何以慰，日夕佇休聲。
擬蘇少卿寄內 張嵲 
話别河梁上，踟蹰古道邊。男兒重意氣，握節向幽燕。一來單于庭，五閏猶未還。黄雲愁瀚海，朔雪暗燕然。塞柳春猶白，河冰煖尚堅。有懷幽閨婦，二八政嬋娟。寄言當永决，欲語詎能宣。忍苦聊相待，恐乖全盛年。二事熱中腸，吞聲徒向天。紛紛節髦落，淚盡秋風前。
橘林 張嵲 
后皇毓珍木，翠盖如停雲。徠服兹南土，素艶方氛氲。睠言在深固，非用儗封君。
村居早出 張嵲 
草白露初曉，好鳥啼高林。籬下水流急，門前山氣深。花光迷近甸，柳色映遥岑。春物自鮮縈，但傷離亂心。還成騎馬出，惻愴望城陰。
大熱 張嵲 
怫鬰厭煩暑，稍欣夕氣清。彷徨不能寐，解带臨前庭。長林激遠飈，餘凉入疏櫺。白露被百草，河漢上縱横。山氣自高爽，久諧肥遯情。羲和當此歲，振職在朱明。金石亦爲焦，况乃柔脆形。陰泉變湯液，夕頴成枯莖。念彼市朝士，復嗟田畆氓。徙倚待明月，徘徊步列星。炎蒸豈不苦，復畏秋風生。
借居 張嵲 
借屋得修竹，復近清江湄。衡門獨看雪，衆物有餘姿。幽鳥下庭静，野泉通櫂遲。既諧避世心，况與塵事違。幸無井臼勞，未免親鋤犂。已放西山燒，種粟方俟時。此外復何作，閉門但成詩。
出順陽 張嵲 
浮雲作曉陰，未放寒日光。平岡連縣郭，草樹鬰蒼蒼。清溪貫其中，可以一葦航。西流合漢沔，水外山微茫。紅葉明碧林，下有寒菊芳。蜂蝶紛已去，無風徒自香。我欲寄所思，遠在天一方。安得千里足，寛余九回腸。
九日三首  其一 張嵲 
白雲冒山頂，流闊作深青。平林如屯雲，中有楓葉頳。濕烟聚合散，小雨時漂零。公庭盡日閒，停午聞雞聲。還如在山間，契此適野情。老菊不作花，秋蝶轉伶竮。獨坐玩物變，萬事與心冥。遠懷韋蘇州，覔句非爲名。興至一摛辭，工拙子無攖。妍媸理不無，要非心所營。
九日三首  其二 張嵲 
憶昔陶元亮，閒居愛重九。秋菊雖滿園，無錢得沽酒。悵望平野中，壺漿俄見讎。開罇對來使，舉盞屬層岫。自古節士中，高情復安有。古人重出處，一往不復又。俯仰愧前躅，留滯成衰朽。名玷金閨籍，事落田夫後。無地可扶犂，有鄉但回首。黄花開已晚，紅萸猶可嗅。閉户無雜賓，獨理槽牀溜。
九日三首  其三 張嵲 
夏衣著體輕，曉氣蒸嵐濕。清池湛城闉，微風爲磨拭。今朝乃重九，萬木猶故碧。芙蕖久退紅，衰蒲尚森戟。歲豐農務閒，林間聞組織。天涯一杯酒，勝日同此席。論交真臭味，不必須舊識。高談璨齒白，謔浪發頰赤。向會喜今逢，追思多古昔。千年龍山盛，坐客看落筆。平生跌宕意，尋勝窮履屐。領會苟在心，傍人笑脫幘。故爲牛山會，遽作兒女泣。古人欣佳名，且用永今日。百年如過鳥，萬事何損益。唯思快雨來，窗竹聽夜滴。杯行莫暫停，城烏歸已急。林壑暮氣生，疏鐘耿明夕。尚餘古今囊，冥搜句新得。
斤竹嶺 張嵲 
朧朧曉月淡，暠暠晨霜耿。棄馬沙金平，步過草池嶺。仰登上層雲，俯降入深井。回潭冷更清，嶺樹疏逾整。蹊荒陳葉深，山回微路永。雪霰迷遠空，嵐烟護絕境。闗門僅可辨，歸塗難具省。設險得地形，戎醜期遠屏。寧辭滿衣雪，曛黑到絕頂。石淺微溜喧，獨覺空山静。形寂寢逾熟，山白夢方醒。去路望更遥，陟降怯深濘。壻水碧于藍，何由放烟艇。
夷陵 張嵲 
吴蜀相持地，江山真險固。昔聞焚夷陵，今兹但遺堵。山遠欲連天，江寛疑浸樹。左顧渚宫塗，右眺襄陽路。野迥無居人，荒村但豺虎。依依念鄊井，愴愴悲墳墓。月淡江風寒，雲深楚山暮。佇立小踟蹰，蒼蒼歸鳥去。
初夏 張嵲 
孟夏忽已至，雨餘草木荒。俯澗有驚泉，仰林無遺芳。山中歲事晚，是日農始忙。布穀鳴遠林，田家競農桑。故園今何爲，默默心獨傷。
防江二首  其一 張嵲 
兵退田事始，夜来春雨勻。向時耦耕者，十無三四人。努力勿轉徙，赦語如陽春。
防江二首  其二 張嵲 
大漠與吴越，天南天北頭。虜尤涉吾地，飲馬長淮流。飲馬尚猶可，莫使學操舟。
題石井 張嵲 
精藍負東岑，奇石護山麓。嵁巖如車輪，一鏡方黛蓄。沉沉不動容，澹瀩立山木。日射翠氣浮，遊鱗翻寸玉。泉邊群石潤，净映僧房綠。廬阜勢相高，魚龍争起伏。奇章昔好此，忽棄不見錄。青叢晚花明，澗草幽氣馥。樹深春去遠，景至夏方燠。此地風長清，蕭蕭似秋肅。南來眇萬里，雲嶠幾經目。安知絕世境，在此近山腹。超遥輕前遊，慷慨謝雙足。向非來遠客，所見信跼趣。寧非造物意，設此慰羈束。人世足埃氛，山林有高躅。何當襆被來，共此巖下宿。
春晴散步庭下 張嵲 
東風吹廣澤，和氣日夜旋。微瀾生曲沼，積翠被層巒。細草藹近甸，時禽響郊園。整巾步庭下，申舒委餘暄。萬物各有時，而余復何言。燋穀忘牙事，深居寄考槃。結交乏二中，徵心迂七還。聊持瞬息念，一究空有源。狂閙等瓶中，何須計悲歡。
柴門晚步 張嵲 
柴門一延竚，暮色集四山。雨歇林藹變，歲陰嵐氣寒。峰高看月上，巢昏遲鳥還。遊眺暫自適，裵回反長歎。幽思招隠作，愴恨南澗篇。羈懷定誰識，凄然獨掩闗。
遊下巖寺先是劉寶學約於此相聚既而先進舟遂失勝業 張嵲 
時危適遠縣，卧疴蔽疏篷。浮舟難計程，一聽水與風。今日出江口，劃見天邊峰。維舟邀勝士，杖策凌穹崇。絕壁迤崩豗，可驗秋濤雄。鐫崖佛像古，憑虚樓殿工。沄沄窗外江，落落堦前松。澗響雨滂濞，雲生樹玲瓏。攬勝欣遠游，撫身悲轉蓬。憂樂未相償，林霏生晚容。卻縱中流棹，回望青蓮宫。秋晚山蕭寂，雲散烟空濛。舟行轉沙尾，微聞林外鐘。惜哉李膺船，去若孤征鴻。晨暮一相失，雲嶠何年同。若縱金門步，永遺塵外蹤。
過覃氏水南别墅 張嵲 
銷憂苟自誣，策杖來幽墅。浮舟絕碧水，躡履遵遠步。置酒危碕亭，開襟面孤嶼。川淺不興波，春陰易成暮。雜花開照牖，細草生侵路。虚檻滿夕嵐，空堦連水霧。物變知節暄，地僻嗟所寓。干戈莽未定，勝集何能屢。觴詠答佳游，更籌促歸馭。一水限山城，風烟眇回顧。
避賊 張嵲 
避賊入深谷，乘桴復悠悠。四顧江上山，群峰如薺稠。是時雪霜霽，林壑氛霧收。茂樹蔭石壁，澄潭深不流。蓧蕩擁荒崗，衝飈忽颼飀。山深水更佳，溪喧鳥啼幽。平昔慕尋勝，所見良未儔。舉世逢禍樞，我獨成兹遊。暫賞興復闌，自誷寛百憂。捨棹陟絕巘，林光與雲浮。卻觀來時江，碧線縈長洲。一室苟自安，兩飯無餘求。彼蒼未厭亂，生民何時休。傳聞敵人營，近在瀕漢州。尚恐復飄轉，詎敢辭淹留。已與農父言，傭耕事田疇。耘耔紓井田，蠶績充衣裘。尚享黄髮期，庶幾諧首丘。
晚遊新亭 張嵲 
秋至今幾日，山雲峰尚奇。新亭獨騁望，詠我秋懷詩。碧水縈麓轉，幽蟬映葉悲。古藤依翠壁，茂樹鏡清池。賞會情方適，憂來忽自滋。荒山逃死地，落日故園思。遇亂甘身棄，持心與世違。應人時懶語，兀坐獨搘頤。沉思山烟冥，微吟暮影移。祗應從此去，寂寞但如斯。
寄題趙丞相獨往亭 張嵲 
留侯佐漢日，結志已離群。唐樂閑退年，陟險勤邦君。區中豈所慕，物外良作論。上宰曩僑寓，新亭初目存。緬懷杖策時，風衣自翻翻。□□□□□，□□□□□。竹密徑迷遠，孤遊遺世紛。憩松玩碧草，臨流睇歸雲。山晚落花積，溪深啼鳥喧。攬物覺意適，依風嗟世屯。雖安吳越勝，詎忘河洛尊。畢輔中興業，終回西北轅。扈蹕歸廟社，角巾反丘樊。遊矚河華郊，往來鄠杜村。規摹王粲宅，彷彿辟疆園。斯亭回首地，應爲閭里言。
玩所植松竹有作 張嵲 
往歲客閩嶺，滿目皆黄茅。而今居魏塘，白水漫平皋。舉頭無所見，惟聞風怒號。我身如枯枿，雨露自相遼。又如在寒谷，終歲雪霜驕。四顧萬物春，悽然不自聊。復思畢竟空，更使心陶陶。釀酒嘗苦薄，種花嘗苦彫。酒乃亂性具，花爲眩目妖。棄置不復近，樹竹延清飈。况有手植松，雨夜能蕭蕭。瞑目存黄庭，屏居非慕高。所願侣松竹，遲以延松喬。
何子應金華書院寄題 張嵲 
平生子何子，自贊如柳州。昨緣功名迕，悞落西南陬。借宅備三徑，讀書窮九丘。身與蒼梧閒，心同湘水悠。時爲鮑謝句，自作商聲謳。入户山嶷嶷，垂簷竹修修。不携東山妓，居是東山流。子長擅史冊，傳家稱故侯。矧君外王父，晚嘗陳帝猷。君傳衣鉢久，軒昂似前修。勿以一跌故，便欲榮菟裘。解手舊年永，寄書新歲稠。君其自貴珍，遄歸侍凝旒。
題營山法幢院 張嵲 
天晴白雲高，喬木蔭初暑。久客倦紅塵，愛此崖寺古。時危僧飯少，日晏無鐘皷。下馬憩幽軒，光風轉林莽。新竹雨來香，餘花夏方吐。避地適三巴，精藍暫延佇。回憶鹿門遊，淫淫涕如雨。
久雨 張嵲 
秋末結層陰，風雨連歲暮。寒空暗霏微，曠野流雲霧。居人蔽蓬茅，行子悲道路。紛紛天地間，劇易隨所務。獨有掩闗人，存真唯內顧。
春夜雨 張嵲 
小雨集春夜，憶居江漢時。西園桃李樹，到晚有餘姿。載酒繞阡陌，折芳恣遨嬉。里閭多樂事，中年遭亂離。飄零向十載，南来復再朞。故園當日春，相見一天涯。他鄉花自發，山寺日初遲。時節豈云異，身世自堪悲。
次韵王倅大梵寺山亭夜雨 張嵲 
溪山含變態，可玩不可說。西嶺澹斜暉，前山明積雪。潭空游鱗出，景晏飛鳥絕。遠嶼上孤烟，平沙散疏樾。天涯一尊酒，草草堂上設。觴詠寄高爽，對此清夜月。但使息營營，寧論醉兀兀。寓興合一篇，亡書謝三篋。
自順陽至均房道五首用陳符寶去非韵  其一 張嵲 
行客路正遠，曦馭已西馳。霜風吹草樹，眇眇連荒陂。如何羈旅懷，更值揺落時。四序歘已晚，我生可無衰。尚紆俗吏袍，久負南山期。吾廬豈固好，此身自安之。胡爲終歲别，使我心怕悲。故園松菊荒，静計勿差池。
自順陽至均房道五首用陳符寶去非韵  其二 張嵲 
桑柘共平陸，過橋野色分。冬序日向深，冒山多薄雲。驚飈入長林，黄葉久紛紛。山前有人家，雞犬時一聞。
自順陽至均房道五首用陳符寶去非韵  其三 張嵲 
我行均陽道，岡阜如群駝。澗石既齒齒，寒山亦峨峨。喬林木葉盡，仰見鶴鸛窠。風景固不殊，舉目異山河。我生雖尚壯，百慮紛已多。祗今且如此，後日當奈何。細較平生中，憂樂恒相摩。悲吟誰復聽，日暮越前坡。
自順陽至均房道五首用陳符寶去非韵  其四 張嵲 
行客日暮時，愁聞蕭條風。雲山當我前，適與清興同。夕澗生白烟，蒸空自溟濛。林壑豈不佳，陟降煩奴僮。徑側有黄花，凄疏隠珍叢。我欲採落英，恨無聖賢中。徘徊戀幽意，欲住興來窮。山深月正黑，投驛尚怱怱。
自順陽至均房道五首用陳符寶去非韵  其五 張嵲 
蓐食带殘月，驅僕事西奔。烟塵猶未息，去住敢輕論。道古留餘險，溪寒減漲痕。鳴桴聞遠驛，吠犬應前村。境絕增詩興，山深畏客魂。吾生久已定，漂轉任乾坤。
秋日訪野人 張嵲 
忽忽倦幽獨，試尋居士室。循籬野蔓懸，閉户鄰雞出。小水已清泠，前山政岑鬰。禾黍滿平川，高低動殘日。
過平陵漢蘇建所封 張嵲 
寒食光輝薄，古原多夕陰。行經平陵道，感慨一何深。將軍昔封此，漢史傳至今。山川宛如舊，事跡嗟已沉。聚落有人烟，故國無喬林。尚想英雄氣，千古猶森森。邊塵久未定，干戈日相尋。興懷幾內慟，何必鼓鼙音。
上分水嶺 張嵲 
夜半風撼山，苦雨歇初曉。高峰吹成冰，草樹葉盡縞。行行入雲中，稍稍臨木杪。恍疑天宇近，漸覺溪溜小。挺身陵絕頂，夐與人代杳。篁竹互蒙籠，岡巒亘縈繞。乃知七閩境，如此平地少。攻擊固其然，割據亦可考。始悟淮南書，鋪陳苦未了。右顧遠中原，前瞻臨嶺嶠。邊馬猶亂華，淮濆尚雲擾。故鄉豈不懷，甘心混蠻獠。九夷儻可歸，吾願從高鳥。
臘梅 張嵲 
朔風吹同雲，萬木不敢芳。黄衣何許仙，窈窕來離房。終期賞心會，未恨冰雪鄉。向來脂粉流，睨睥誰敢當。宜於風露晨，置在清净箱。更招能賦客，苾茀詠奇香。楚人意已疏，亡聞爲操章。
山中雪後頗有春意 張嵲 
山明雪猶積，林白梅已綻。凍泉時斷續，晴雲既流爛。山空樵者歸，樹響遊蜂散。愁同平子多，游比相如倦。晞髮近陽阿，長歌何時旦。
癸亥生日前一日讀神仙李清傳作 張嵲 
孟夏倐已晚，詰旦及懸弧。推遷驚歲序，俯仰念勞劬。感物嘆漂泊，撫已既叨踰。去事日已遥，來者言足圖。澹漠遠世紛，超遥觀道書。伊昔有勝士，染工藏市區。感悟及生朝，欲訪仙人閭。自縋投絕壑，果諧欣願初。塵念雖少牽，脫屣終不渝。一死會當有，貴賤理必俱。萬事惟一捨，此外無復餘。李君本市人，而予豈非夫。躡屐千仞崗，振策萬里塗。暫愒即弱水，款闗必清都。千載復來歸，陵谷知焉如。
將請鄉郡作 張嵲 
本初休車騎，陶令歸田園。憧憧天壤間，何人無一廛。惟我若斷梗，漂流淛江邊。牽絲始立歲，屏處知命年。虚恬因勢使，憔悴仍化遷。愧無楊僕功，居不外漢闗。又非穉季俠，徒使墻垣穿。欲收衰病身，迤邐還故山。風波渺萬里，欲去無由緣。願竊刺史符，一臨江漢壖。敢同晝繡歸，僅比遼鶴翻。送老得三徑，奉親歸九原。如斯志願畢，天恩真滿泉。所祈造物心，俯狥人欲偏。决策在今歲，無令辜願言。
上二溪山 張嵲 
積雨連日夜，敢謂今旦晴。綠彩泛林端，愛此朝景明。晨炊肅徒馭，結束方上征。千巖屹穹隆，萬壑臨峥嶸。誰知有微逕，在此蒼翠屏。昔聞五尺道，馳心已伶俜。今朝復何朝，冒此絕險行。側路不容足，下瞰千仞阬。步武一蹉跌，隕身如建瓴。避地本愛死，兹行豈偷生。籃輿仗傖人，崎嶇信所經。下爲崖石礙，上苦蘿蔓攖。陰巖多沮洳，泥苔汏相仍。薄暮雨欲來，白雲起如蒸。稍觀前山暗，已復如懸繩。行行入中林，心悸萬皷鳴。三泉如雪翻，競瀉石上聲。值此絕世景，避賊難爲情。路轉復臨川，濁流方滿盈。波神恣桀鷔，勢欲丘壑平。雄張擁行潦，河瀆將抗衡。我方媚斯水，敢誇海若名。呌度雨踰急，山烟深杳冥。捨棹即絕壁，扶持陟碐層。經行細石墜，十步九戰兢。羊腸與三塗，其險莫與京。叱馭匪前哲，但覺微命輕。須臾至田家，茅茨耿清燈。篝火燎衣濕，坐使愁慮并。夜雨喧客耳，羈夢何由成。平明起長望，重陰竟四瞑。嘉禾垂壠病，惡木連山榮。兵荒兼歲惡，吁嗟此黎氓。泥水方自蔽，出門諒何能。窮居未覺苦，籬外長峰青。
上楮平山 張嵲 
層陰生萬里，歲晚嵐霧昏。終日轉盤道，那知入寒雲。忽上最高頂，劃見衆山繁。嵯峨揷蒼旻，迫窄塞厚坤。俯仰混一氣，眺聽屬無垠。直欲遡豐隆，逝將排帝閽。小臣敢上訴，邊塵暗中原。天寧忍下土，厭此豺虎群。庶幾動真宰，一洗戎馬氛。此意復茫昧，側佇揚精魂。
劉谷山 張嵲 
奉令事設險，兹山再經歷。歲暮陰雲昏，雪後杉桂碧。修篁亞路低，老木參天直。下瞰穹谷中，衆樹紛若戟。或爲龍蛇鬬，或作熊虎躑。陰崖不受春，冬带輪囷色。古苔如綠毛，因依露猶滴。陰風忽動谷，衆籟久方寂。儻非神物居，定有龍蛇宅。山陰魏家平，百丈峙絕壁。戰樓摩雲霄，武帳侵斗極。鈎援諒無庸，梯衝當棄絕。雖無墨翟守，天險豈所敵。攬勝心以愉，經險情屢惕。撫事既靡愆，微驅諒安惜。何當四海晏，誅茅此投迹。詩成無與言，搔首三歎息。
野竹 張嵲 
野竹何修修，森然滿山麓。清溪潄蒼根，夜雨滋寒玉。幹密風豈揺，林深鳥應宿。蒼山黄葉中，見此歘驚目。經行一回首，何用慰羈束。
穗粟 張嵲 
世亂棄祿仕，居間食苦貧。置田上庸山，稍依農畝鄰。歲入無幾何，誅求方荐臻。老農幸導我，播植當自勤。晨起具餱糧，伐木西澗濱。畬田去歲秋，稸粟今年春。肥磽半百畝，良苗生已勻。監督課子弟，耘耔煩隸人。所望在一飽，詎敢悲苦辛。及此歲將晏，場功躬自親。所得未償費，相顧但深顰。歸去且讀書，愧兹百年身。
將池僧舍東軒曉起 張嵲 
兹軒臨絕頂，遠與前山平。睡起月初上，冷冷曉風清。暗嶺躍飛雷，白雲出疏星。四顧莽不辨，惟聞候蟲鳴。居人正酣寢，我已事晨征。思婦閨中意，游子天外情。策羸取微徑，羈夢何由成。
種竹 張嵲 
屏居倦幽獨，出門無所適。種竹滿前庭，坐玩凌寒色。森森密陰净，竦竦條幹直。晴日借景光，霜風時蕩析。自我來此居，三見歲華易。小孫漸成童，長楊憶初植。雜花亦紛然，似欲娱閴寂。世慮久已忘，况乃頭半白。舊鄉喪亂後，城郭滿荆棘。藉使能北歸，亦不異作客。獨懷首丘念，未易忘日夕。讀書計誠謬，習静理何益。萬事鳥過空，何處留遺跡。世故漫酬酢，迢遥混今昔。
庚申寒食湖上作 張嵲 
今朝寒食節，撥撒揮涕餘。何心事游行，誰使膏我車。出門悟春遠，綠遍萬里塗。陰林雜花稀，巨樹新葉敷。春風慰游客，蕩漾回衣裾。舉杯復置杯，岸幘唯平湖。豈無坐上客，不見朱與徐。
四月旦大雨晝夜不止者兩日微水一夕暴漲 張嵲 
山木綠陰暗，駭雲當晝繁。驚風乍掩冉，積雨連荒村。映岫若銀竹，瀉澗如翻盆。懸霤遂及旦，暗空還至昏。長川怒方蓄，濁浪正崩奔。暫見没岸草，已復侵山樊。衝波激遠嶼，聚沫旋林根。劈箭揺定目，殷雷驚客魂。俄吞衆瀨没，瀺灂成奫輩。波神信雄桀，灝漾方無垠。儻不究其源，豈辯河瀆尊。朝盈暮已竭，暫滿安足論。明旦立沙尾，若带青沄沄。
七月初四日小雨後遊步水邊 張嵲 
雨止林葉浄，遊步喜川平。停午衆陰寂，山高一蟬鳴。境静道心熟，世疏塵慮輕。凉飈颯已至，自適羲皇情。
和張簿韵 張嵲 
平昔志升車，年來但芒屨。前旬返城邑，宵旦未踰數。及兹復入山，始覺離亂苦。行行望遠峰，山村猶幾許。風清初戒寒，雲垂欲收雨。羸馬尚嘶林，吾行已遵渚。茂樹曩堪攀，澄潭今可俯。秋意滿山川，微烟澹村塢。經過竹籬側，倦極欣一語。三鍾應昔志，一室固堪處。去留非本心，偶地因爲主。野屋盡茅茨，山田多瘠鹵。菽粟工療饑，薯蕷行堪煮。一水可乘流，從公公莫禦。
雪中泛漢水觀捕魚 張嵲 
既遊天漢地，復泛清漢流。我本襄漢人，對酒集百憂。是時雲氣昏，雪片迷汀洲。沉沉百丈潭，坐看漁子游。重裘憫渾脫，得雋憐深投。舞空清渚逈，遍積修篁幽。山川疑舊里，歌舞迷新遊。薄暮理歸棹，中流任夷猶。忽驚在鄉社，誰辨陰成樓。歘知非舊邦，汍瀾涕難收。
感事二事  其一 張嵲 
西山一丸藥，終當持遺親。奈何嗜利者，藉口託愛君。太真絕袖去，中興爲名臣。功業竟誰歸，老嫗終苦辛。大恩竟不報，初無烏鵲仁。
感事二事  其二 張嵲 
投身螭鬽域，寧免衆鬼欺。黄昏風雨集，所向道路迷。一鬼在前嘯，群鬼争和之。從以衆妖鳥，紛披鳴樹枝。訓狐當傍呌，破獍隨後啼。斯須哭土梟，次第嘷狐狸。睢盱恣陵傲，踸踔争新奇。變態遂百出，殽然當此時。胡爲乃歷兹，側佇成𥈭眙。其始爲股栗，慘悽粟生肌。懼以柔脆軀，遂爲衆鬼糜。其中稍自定，注視但嗟咨。其終乃釋然，堅坐翻愉怡。鬼見不爲動，技窮將罷歸。人命固有常，此物終何爲。遲留待明發，請與衆鬼辭。
春晚風雨甚暴衡門獨立望微水有作 張嵲 
中原殊未平，避地甘羈束。著意問樵漁，尚恐驚麋鹿。出門亦何事，望望清江曲。雨氣晚來寒，驚風亂新綠。
方城驛 張嵲 
古驛藏幽谷，回環亂峰稠。驛前山特秀，翠氣光浮浮。晴日經短簷，奇温驚敝裘。門前萬山道，過客空悠悠。憶昔廬戢黎，伐庸此淹留。山中老鸛鶴，應識旌斾愁。事去一轉首，巖花幾經秋。石碐與澗道，猶是曩者否。秪應軍旅聲，長咽寒溪流。
遊靈巖寺 張嵲 
吳王避暑地，西施採香路。陵谷偶未移，山川尚如故。遺宫俱泯滅，輪奐乃僧户。梵放想遺轉，考槃疑簨簴。繁華隨化遷，歘若高鳥度。憂勤及豫怠，興隆與傾仆。何異貉一丘，同歸易晞露。平湖際遠海，環山莽回互。澗草足芳菲，山泉多沮洳。昔人經行處，賞會今已屢。来者復爲誰，將亦遵往步。新故更遞代，一往復何故。日暮鐘磬閒，聊將澹吾慮。
南澗亭詩 張嵲 
行穿密竹盡，勝概集斯亭。地遠嵐光重，冬溫草木青。俯鑒含空水，還觀山作屏。巖溜有時歇，松聲無暫停。遐思南澗作，彷彿識儀刑。世緣因歲闊，静習與心冥。離人慕肥遯，駐屐戀巖扄。不似投荒柳，悲吟涕淚零。
入峡 張嵲 
天秋萬象静，雲横亂峰起。已下微王山，入峡自兹始。驚湍扵此盡，安流澹如砥。兩山鬰嵳峩，壁立相對峙。上凌空崇外，下插渌浄底。層巖碧樹滋，洄潭丹葉委。舟行石罅中，江流瓮城裏。舉頭天若带，墮此清瀰瀰。忽驚龕巖大，奔浪喧客耳。魚陀考方言，歲出魚萬尾。水邊菖蒲青，石上土花紫。淙流来不絕，無由訪源委。俄經陳佗洞，斬絕不容趾。土人若猿猱，躋攀因葛藟。燃火入其中，數丈神披靡。睹兹泉壑迥，始覺化工偉。投身西南陬，肆意閲奇詭。是邦不生人，境勝乃如此。寕非造物初，意盡向山水。神驚畏石墜，志豁欣樹美。窮探日易晚，惜去船欲舣。徐聞湧波濤，漸見山峛崺。奇觀忽鶩過，我興方未已。賴此慰羈愁，無庸傷轉徙。
過楊村溪 張嵲 
坡陁兩山間，滄波旦夕騖。高柳横澄流，歲久根全露。細雨川上来，瀾漪滿沿泝。灌木生退灘，危橋架孤嶼。石瀨斵春冰，山雲粉輕絮。往歲憶經過，物色如雅素。陽春日已遠，嘆息流年度。来軌不暫停，往躅自成故。初爲閩嶺遊，後指江東去。風急子規啼，何由傍歸路。
春晝睡起偶書二首  其一 張嵲 
忽忽掩關卧，起来春日曛。和風吹草木，雜花紛已繁。他鄉農事興，悽然懷故園。青山雖滿眼，何用慰憂煩。
春晝睡起偶書二首  其二 張嵲 
閉户長春草，日晏獨高眠。起步遶廣庭，愛此風景妍。青山羅郭外，白日當中天。坐見柳意濃，亦知花向殘。鷄鳴水外村，人耕原上田。玩物意方適，居閒情轉延。忽悟是作客，驟使心悁然。
五月二十四日自達州至永睦縣投宿廢學即事書懷 張嵲 
學廢鄉校空，鳥雀欲據有。甚雨晚来晴，循簷厭黄口。巴水亦能大，一暮沒堤柳。落照滿漲川，歸雲翼山岫。達州去未遠，望望空回首。母老兒未齚，何苦事西走。輕生冒畏塗，用意在升斗。三復禱雨辭，此道廢已久。恭聞賢侍郎，求才如恐後。密置鄭莊驛，屢接鬷蔑手。英俊頗雲集，巖穴猶輻湊。菅蒯且不遺，豈獨棄枯朽。矧嘗辱英盻，屢以温言授。私心頗感激，嘗欲事奔走。攪衣中夜起，頮面不盡垢。平生慕藺心，已在轅門右。某也濩洛人，時命大不偶。讀書慕經濟，頗亦略句讀。雅意死知已，且復羞自售。耻爲轅下駒，終若喪家狗。遭亂乏禄食，避地闕田畝。栖栖窮塗間，但未操井臼。我公寕忍茲，無令混樵叟。
去年十一月十二日致宏如秦州僕餞之餘口復到生口作别明年六月十二日僕自竹山避地泝流上餘口道由生口復經分手之地感時書事奉寄致宏時建炎四年也 張嵲 
憶昔游河梁，對床三夜語。平生慷慨心，遠别顔亦苦。朔風黄葉深，尚記驅車去。君行已映林，我首猶屢顧。重經分手地，物色宛如許。懷人感河山，撫節驚寒暑。别来世事多，瑣細不足數。惟有綠林徒，跳梁猶若故。漢南十二州，一半爲盜據。向之西来師，猛鷙類熊虎。從以萬馬群，旌旃蔽村塢。惟知口打賊，未辨狸搏鼠。徵求徒浚民，萬分一無補。空令貧者斃，復使富室窶。去年粟如金，艱食古未睹。今春瀕漢州，秋種不入土。如何十萬師，不辦一朝貯。傳聞許汝郊，平民盡俘擄。秋高馬首南，跬足仰誰禦。棲山無定居，處邑復多懼。無資憂殍踣，有粟畏攘取。懷安昔所戒，隨衆謀遠舉。第恐向他州，未保終安堵。悠悠四海間，託身定何所。憂来如鼎燋，意亂若棼縷。君家聚族多，巢幙多風雨。胡爲事遠遊，遄歸莫容與。
過大包閣寄夏漕致宏 張嵲 
積雪天欲晴，山深霧猶擁。大包誰締結，架壑一何聳。崕傾石路仄，峡束驚波湧。垂堂尚何言，顛墜虞接踵。經過固已殆，卻顧神屢悚。前山淨如洗，浩浩雲根動。崕花作蜜香，山童似猴拱。舊鄉迷遠近，所歷但如夢。窮通久已忘，况此髪種種。猶欣故人近，寛我懼將恐。語亂眉定顰，道舊腹應捧。燈前侍兒出，花外寒煙重。羈懷醉裏寛，離念風前恫。游宦愧吹竽，劇談猶賈勇。觀君富聲華，顧我成闒茸。行臺定匪賒，失喜欲距踴。
南山觀梅 張嵲 
春雪欲垂地，春水縠紋浮。亂山無人到，梅花供客愁。輕風側烏帽，韶序欺白頭。攀條記舊賞，嗅蘂悲前遊。斜日忽反照，煙華風際流。已歎繁華盛，俄觀青蔭稠。沉吟兩京路，惻悵瀕漢洲。尚想萬玉妃，清樽交獻酬。天涯歎憔悴，覽物空夷猶。飲罷不能賦，臨風三歎休。
晨起登寺閣前山爲霧覆微露山麓宛如平遠偶書春物 張嵲 
日出霧猶重，微茫認山麓。遠目疑可窮，澶漫如夷陸。韶序日已深，時禽囀幽谷。青林不受春，景氣潤脩竹。日晴烟光亂，風澹水容渌。閩嶺農事初，荒泉被山曲。耒耜没深泥，鳬鴨讙相逐。躬耕記往年，遭亂成羈束。故園隔山河，桑柘猶在目。丘隴諒荒蕪，春歸惟灌木。囚拘愴兹晨，儻徉悲前躅。緣情固攀援，理會何桎梏。且寄終日閒，玩此春苗綠。
廬陵曾氏臨江作亭以舍過客因同舍来求詩 張嵲 
亂後足漂零，所至倦遷客。那知此江上，飛亭跨穹石。客来贛山青，客去贛水寂。徙倚亭上人，悠悠往来陌。
月下觀海棠 張嵲 
澄空流華月，列炬林梢綴。衆焰爍明霞，紅曛花似醉。流連陶嘉月，共惜春風駛。預歎他日來，餘紅紛滿地。
贈别 張嵲 
艾杼滅澆殪，方召平夷蠻。夏書紀少康，小雅詠周宣。茂烈蓋當代，休聲垂億年。君臣今望之，猶若神人然。皇天昔降亂，國步多艱辛。海宇政揺蕩，封疆託大臣。召旻歌卒章，三復徒愴神。寇攘有厚賞，山林多賤貧。小夫矜寵秩，持以傲寒士。達人每大觀，詎肯屈其志。從人畏損名，不從斯逆耳。骯髒每不容，委隨多狥死。孔明佐玄德，君臣稱魚水。田祖輔本初，愎諫昧良圖。蜀成鼎足勢，臥龍名益都。袁喪官渡師，二臣隨見屠。女蘿依青松，蘞蔓相綿延。歲暮饒雪霜，枝幹猶縈纒。蔓草生毁垣，逢時亦芊芊。積雨毁垣墜，苕頴亦以乾。婉婉我良友，才具宜佐時。果敢無與前，議論有餘資。功名可立致，要當慎其爲。吳橘北化橙，良玉貴不緇。行矣保令圖，懷哉絲路悲。
再經蒲溪往年避地處 張嵲 
淹流既失策，賊至甘遠屏。往歲憶曾遊，逕路猶可省。今来冬向除，昔至夏方永。山寒竹樹疏，歲陰雲霧冷。破屋今已無，荒筠蔓枯穎。昔人安在哉，經過涕垂領。
窮陰忽霽獨往山下看梅 張嵲 
千峰雪猶積，萬木春已迴。窮陰倦羈束，忽欣陽景開。徐步出衡門，中野展幽懷。杖策遂侵尋，獨下前山隈。驚湍激遠飈，疏篁耿寒梅。婆娑時動容，似與客徘徊。歲晏益多感，况斯韶景催。暫賞豈所懽，離念方催頽。還觀增愴惻，三歎爲誰來。
鳴筑亭 張嵲 
碕岸互縈斜，因依愛筠綠。雖疑境過清，未必傷幽獨。偶坐松下石，泉聲作琴筑。
贈趙端 張嵲 
殘方歲已晏，層陰萬里生。何如苦寒際，子有關陕行。風煙正浩蕩，夜雨吹成冰。時危壮士志，日暮游客情。感子請别意，令我肝膽傾。告之以盡言，念子遠徂征。聊代繞朝策，勉旃圖令名。
贈陳符寶去非 張嵲 
大雅久不作，此風日蕭條。紛紛世上兒，啁啾亂鳴蜩。唯公妙句法，字字陵風騷。如鼓清廟絃，聽者無淫滔。癯瘦藏具美，和平蓄餘豪。思苦理自寄，志深言益高。顧我吟風苦，知公心力勞。世無杜陵老，誰知何水曹。柳韋儻可作，論詩應定交。
贈元方叔 張嵲 
吾叔超世士，筆力回狂瀾。作詩到合處，未謝春草篇。罷官守環堵，冷屋風蕭然。操尚非矯世，静退真所安。慷慨引濁醪，俛默窺塵編。冥搜得新語，自喜欲忘年。常言畢婚嫁，歸老漢水邊。此意有真趣，勿爲兒輩言。
與孫太冲游湖上寺 張嵲 
作客歲月久，新春生白鬚。淹留竟何爲，閉戶猶繙書。今朝天氣佳，逍遥步城隅。初旭野尚晦，青草含露濡。好風如有期，微漪滿平湖。白日照原野，青山開畫圖。晴林峰外稠，壊塔煙中孤。山坳見修竹，游步得僧居。地偏蘭茝芳，氣暖夭桃舒。何年深宫姬，藁葬依浮圖。一往随化遷，豈復平陽車。顧之三歎息，不飲定何如。
醒心泉 張嵲 
幽泉清見石，停停映山樹。風定絕漪瀾，雨餘多沮洳。適諧塵外心，時来澹吾慮。靈竇幾年開，何由訊源委。泉上木陰稠，交柯存清泚。憶昔遊杏山，蒙泉政如此。
溪水 張嵲 
溪水東流去，何時合大江。豈無雙鯉魚，附書還故鄉。不憂溪水遲，所恨壠坂長。臨流一歎息，四顧山蒼蒼。
渡溪水 張嵲 
清溪寒不流，空明涵萬象。連山倒景來，顧盼迷俯仰。雲浮潭底深，鳥度鏡中往。悠悠寒藻疏，一一游魚上。危橋颭長硔，行客情屢愴。溪傍萬竿竹，矗矗倚崕嶂。蒼根带古色，落葉墮深廣。陰森暗藩籬，蕭摵掃空曠。無人結茅茨，有客契心賞。物外識遠情，天邊知旅况。野店猶遠煙，僕夫力難強。何以紓我懷，浩歌聊自放。
勸農 張嵲 
奉詔勵農耦，建旟行近郊。流雲生薄陰，遠色澹平皋。溪口逾散渙，山遠始岧嶤。柔荑展翠茵，穹石架長橋。暫休佳士廬，竹樹干雲霄。步障疑圍飾，雜花競嫺妖。粧面羞短垣，兒童驚鼓鐃。皇恩信廣大，祇事因遊遨。競識使君車，夫婦雜顛毛。竟夕不知回，偃月生林梢。已舉候亭火，猶滯川上橈。撫已愧民氓，歸思戒屯膏。
沐髪 張嵲 
今旦一沐浴，廢兹簡編功。讀書豈常懃，鞭策常自攻。繄予髪種種，力此将何庸。不如掩卷坐，前山翠濛濛。
瘦 張嵲 
駑馬固多肉，元鶴原骨輕。以彼棧豆意，方此雲霄情。汨汨世紛遠，蕭蕭中慮盈。将尋包道士，一問昇天行。
暑雨遂如深秋 張嵲 
炎蒸成積雨，異候無寒暑。睡覺無餘聲，清燈翳復吐。長年遭喪亂，萬事其誰語。愒日閲流年，茫然忘去取。諒無經世心，還山藝禾黍。
登真觀在利州嘉川縣西五里南臨宋江相傳云張天師棲真之地至今有遺履池縣下二十餘里江心有積石土人謂天師殯鬼堆石上有紋隱起類篆籀土人謂天師符觀中多大柏連抱皆數百年物也又有鐵鑄老君二其一已損六月初五日少息觀中聞其事于小童與石刻頗驗云 張嵲 
天師羽化久，殊館臨官道。繫馬松門深，風清亂蟬噪。開基今幾時，庭樹皆連抱。有池號遺履，無地尋丹竈。金像獨儼然，詎識何人造。學仙匪吾事，訪古乃其好。物色聊默存，他年憶曾到。
贈黄子真 張嵲 
再来居檇李，又枉故人車。故人固是客，我居豈吾廬。共在天之涯，猶如水中鳬。細話漢傍事，想見江紆餘。死者不可作，生者多離居。無輕今日别，與子皆白鬚。臨分尚何言，早寄江陰書。
齋祠湖上作 張嵲 
還山映平湖，未厭傷極目。籃輿值初晴，步步轉湖曲。宿霧鬰喬林，寒曦煦穹谷。廢刹今幾時，浮圖在山腹。村荒樵牧多，歲晚稉稻熟。曲岸倒菰蒲，回潭聚鳬鶩。前瞻嵐嶺分，右顧緣原綠。遊眺暫蕭疏，沉吟反羈束。齋祠奉簡書，尸素慙微禄。日暮聞幽禽，睠此林下宿。
四月十一日遊湖上作 張嵲 
餘花送春暮，群綠迎夏初。清晨出郡郭，溪山含雨濡。宿靄昏近麓，初陽灔平湖。空明映山樹，澹淡浮青蕪。亭亭天際峰，微茫如有無。縱櫂水波闊，叩舷幽意抒。白鳥若娱人，盡日鳴菰蒲。舉酒一相囑，岸巾清嘯餘。佳游雖浩蕩，離念終鬰紆。寄與北来客，賞心良自誣。
山中紅葉 張嵲 
青女衒微巧，染絳妬春工。如何青林表，忽有萬炬紅。渾疑在絕塞，斥堠傳夕烽。爛爛爍晚日，燁燁含天風。錦繡滿山谷，佳興浩無窮。全勝在蕭寺，吟玩廣庭中。
泝流入微王峡 張嵲 
又上微王峡，山寒含翠霧。青壁盡侵雲，鱗鱗多碧樹。山深石狀古，地僻禽聲怒。竟日不逢人，茫茫水空注。
與趙智叔嶬弟泛舟回燈下 張嵲 
西風今日寒，細雨濕青嶂。微江水渌波，大石牽舟上。岸菊猶未芳，山木先後黄。滿灘圓石浄，兩岸鳴寒螿。回舟暮色集，颯颯雨聲急。愛此雲林幽，未信衣巾濕。初爲山水遊，藉以驅離憂。及此賞心盡，翻兹羈客愁。来歸向蓬茅，樹黑風蕭蕭。背壁青燈暗，山空夜寂寥。
晨起 張嵲 
盥櫛及平旦，曉庭風露清。蕭然無一事，對此夏陰成。春晚方受謝，孤花有餘榮。地遠物性遂，時禽自飛鳴。書籍但掩卷，冲虛道已盈。非爲隱淪客，自快適野情。
早行 張嵲 
平湖望不極，天垂作週遭。今朝春風暴，漣漪生微濤。高楊明遠村，黄花點青皋。可驗去人遠，烏鳶低作巢。老年無戲事，即此當游遨。浮舟不知遠，但覺白日高。煙中何處寺，孤塔冠山椒。
中秋四十一弟歸自豫章 張嵲 
老病罷搜句，空對秋月明。寂寥天宇逈，慘慄夜氣清。松門委餘照，蕭散此閒行。歸来坐庭除，濁酒聊自傾。但喜親愛會，豈謂賞心并。回思故園夜，惻愴獨緘情。
贈相僧楊嬾散 張嵲 
野鶴本長生，孤雲無定意。託迹雖世間，游心乃塵外。請問絳人年，曾觀柏寢器。微言洞倚伏，妙中驚人世。往夏識方瞳，今春分别袂。飛帆煙雨外，駐錫雲林際。逸興輕遠游，滯念牽離思。後夜聽鐘鳴，應在寒山寺。
喜晴 張嵲 
陽春今已歸，孟夏饒草莾。積雨樹陰成，新晴渚蒲長。前山澗水喧，隔竹黄鸝響。一徑度喬林，涓流會心賞。野静閴無人，蕭條成獨往。
題竹 張嵲 
南州困歊暑，蔽映資篔簹。簾捲午陰静，窗開夕氣凉。徑幽憐筍密，庭空喜幹長。相期待歲晏，持以凌繁霜。
六月初七日雨小止遊蒲溪臨獨木橋而還 張嵲 
石岩兩相束，竹樹交柯綠。因聽林外聲，遂來幽澗曲。濕煙深不散，淺瀨漂寒玉。木杪見雲生，前峰聊注目。
林鴉詩 張嵲 
長楸弄朝日，吳宫聞夜啼。晨集主人屋，暮宿上林枝。如何失儔侣，獨向空林飛。
西溪 張嵲 
西溪泱泱來，佇立溪橋上。回風生微瀾，夜雨發幽響。聽兹無盡聲，詎覺年華往。
曉登靈梵寺閣二首  其一 張嵲 
晨氣霧露除，初日照高閣。青山偪歲昏，碧樹霜餘落。俯澗愛鳴泉，臨郊美華薄。幽情歘自欣，鄉念頻成愕。且寄當日閒，無論今與昨。
曉登靈梵寺閣二首  其二 張嵲 
晨登高望閣，愛此經簷日。稍觀宿霧捲，坐見前山出。望岫喜林疏，聞泉令竹密。與世若相忘，懷人如有失。聊此寄晨昏，慚無經世術。
雨 張嵲 
冥冥雲出溪，浩浩風薄木。濕煙驅不散，映岫森雨足。場功既云畢，麥隴望已綠。矧予無一事，屏處謝追逐。霜空晴固佳，雨暗亦所欲。悠悠老大心，萬事付所屬。獨敢私言潤，活盡新栽竹。
題景溫筠居 張嵲 
昔遊安康道，野竹曉森森。疏籬隱茅茨，置屋何幽深。卜鄰嗟未辦，長夢秋風林。如何嘉公子，得此蕭寺陰。作軒面蒼根，坐卧當幽尋。夜雨老苔色，微風助哀音。軒前置綠蟻，軒後陳素琴。我料之子意，必無朝市心。宜邀能賦客，爲擬效古吟。折簡索我詩，高詠慚南金。
吊和靖故居 張嵲 
頽垣已蕪漫，人事日蕭寂。賴近青蓮宫，殘僧識遺跡。傍連嵐嶺秀，面對湖光溢。惟應此如昨，萬變非疇日。悠悠夏已深，故沼荷初積。振古盡如斯，徒然悵今昔。
雪晴 張嵲 
陽崖被積雪，照水自光輝。乘暖時時墮，偏憐映日飛。經行嗟境勝，去去與心違。居者詎知此，日高猶掩扉。
行建溪上是晚同宿小橋感懷書事 張嵲 
上庸亂石滿微水，建平孤嶼横中流。驚濤穹隆旋雲繞，經過親見客沉舟。建溪物色兩相似，使我惻貯悲西州。閩中窮臘春欲動，陳荄已見新萌抽。十尋嶺樹森翠葆，百尺瀑泉垂素虬。已遭霜露感人意，况復梅花欺客愁。沙村呌渡日色晚，野店投宿林燈幽。語言不通費辨數，逆旅主人才見留。十年敵騎遍寰海，北客走到天南陬。天高地逈豈不廣，南来北去皆離憂。傳聞敵騎又深入，旃毳欲臨瓜步洲。吁嗟華夏半爲鬼，干戈喋血衝斗牛。天公亦宜小解事，號令一使災禍瘳。刜除欃槍殪旬始，彎弓一矢摧旄頭。擢寇之筋洒寇血，永使萬國無戈矛。山清海晏氛祲息，地闢天開宗社休。黄屋卻臨天北極，紫壇復在郊南丘。千官濟濟奉宸扆，萬姓蠢蠢蒙皇猷。六營健兒易驅使，四海黎庶依田疇。老夫漸得反閭里，汛掃墳墓栽松楸。洗耳不聞兵革事，畢命邱樊何怨尤。願言秪恐未成遂，作客蹉跎霜鬢秋。
題均州超然亭 張嵲 
君不見綿州官府誠磊落，越王樓觀翔寥廓。又不見昔日荆州分上游，舉世獨傳王粲樓。蕞然土木何足數，託名勝士真難休。何年此地有新構，楊公巧智人誰侔。芟夷荒穢走狐鼠，一朝翼瓦飛城頭。軒窗四面瞰木杪，下顧衆宇如敦丘。卓然獨立世塵外，高視物表心夷猶。西山列翠擁雲嶠，漢水拽練縈寒流。江楓染絳照林莽，蘆花吐雪連滄洲。秋高盡放遠山出，點綴天宇濃眉修。人間何處有此景，未識黄樓如此否。楊公舉世稱賢侯，好客不减韓荆州。仁風惠政已及物，退公餘事歸觥籌。我来正值秋節晚，勝概一得從公遊。敢辭山路困行役，小舸艤岸聊淹留。劇談抵掌去苛禮，賓幙主人交獻酬。固知如此興不淺，大白豈惜爲公浮。卻思賓散城烏集，回首新亭風景愁。聊攄累句寫清賞，作賦能事遲曹劉。
過屈平昭君故宅 張嵲 
夔州之山皆入雲，夔女寢陋男不文。山川歷歷應如舊，昭君屈平猶荒村。三百篇後無繼者，始作離騷紹風雅。君門九重難叩閽，欲登閬風聊蹀馬。精衷寫盡君不聞，徙倚懷沙淚盈把。漢家靡曼盈六宫，明妃容與如春風。琵琶何能慰行路，檻檻氊車隨去鴻。椒蘭得得在修門，獨任先生作放臣。妃嬪無數貯金屋，秪遣王嬙犯塞塵。萬古江山虛秀氣，二人賢色皆鍾美。天之生此諒應難，一棄單于一沈水。遠色蒼蒼難致極，弔古徘回淚霑臆。二宅遺基自古存，石巖天深秋日昏。滄波渺渺流遺恨，後人誰爲賡天問。
閩中早春 張嵲 
愁見繁雲帖死灰，驟喜春從天際回。晴雲流爛滿峰起，瀲灔陂塘泉脈来。春歸欲騐将何許，柳腰杏頬知春處。出門矯首望四郊，滿目都無故園樹。暖景猶疑是故園，紛紅糅白終蕭然。黄茅不受春色染，化工無地施妖妍。老夫此時三歎息，晴靄暄風總輕擲。緣岡繞澗試幽尋，好鳥一聲山桂碧。卻憶當年漢水邊，花光柳色媚晴天。江頭醉罷日将落，芊眠草色生長煙。秪今春事知何有，傷心萬里空回首。中原但有骨如麻，杜曲應無花似酒。我今流落荒山隈，秋蓬作鬢心催頽。逢花政恐被花惱，幸兹寂寞無狂媒。閉門睡足高舂後，爐煙一炷消清晝。
欲雪 張嵲 
欲雪未雪天糢糊，凍行沙尾鶬鴰呼。北風刮耳立不住，更騎鈍馬穿枯蘆。兩生憐我意不舒，江頭三日占檣烏。高堂明朝置安輿，買羊沽酒償勤劬。
吳宫詞 張嵲 
新粧間花光，口脂雜蘂氣。相對兩生春，停杯自成醉。高歌白苧舞西施，半夜雨来宫錦移。明日重來歌舞地，宫水浮花繞宫樹。
翟方進 張嵲 
相君事郡當少時，見謂遲鈍遭謾欺。一從蔡叟問所適，羈遊萬里来京師。從馮老姥織屨賣，學問聲名從此大。胡常初毁更見譽，一日超升登掾宰。男兒立身要自勵，旬歲連摧兩司隸。薛公視遇不敢輕，果見登遷居相位。徒知得意快恩讎，峻文未肯持平例。九卿先達故郡歸，紅陽貴倨猶奪氣。忽聞當坐定陵事，慙懼乞骸更見慰。深窮黨友圗自安，十有九人同免官。得君萬事無不可，觧使衆醜成妖嫻。一朝天文示變異，李尋奏記翩然至。養牛尊酒天上来，萬歲之期何可避。使人致命忽馳去，半道尚書言物故。十年寵貴一日空，徒見縞衣蒙檻柱。誰云蓋棺事則已，下流衆怨何能止。芋魁飯豆亦云足，至今鴻隙歌鴻鵠。
仲冬冬至後 張嵲 
仲冬冬至後，春從九地回。去年逢春在此寺，今年復向此寺逢。春來春去無復見花草，但有東風刮地如驚雷。人生七十能幾時，四度逢春祇在斯。祠官不復更遞代，直若倉庾氏，久任無年期。大農賦禄隨官品，豐儉由來皆有分。空儘天年在世間，饑飽死生皆不問。癃老非才固應爾，豪俊當年亦爲此。謂非貶謫實纍囚，謂是歸田猶禄仕。憶昔漢唐與本朝，咸有自新及起廢。如今豈無大眚及溥天，不在他時洒心例。人生如寓年年老，歲歲彫零人漸少。莫嫌四見魏唐春，尚得逢春到華皓。祠官之設自何時，聞是元豐宰相之所爲。欲擯老成皆不用，託於優假創斯規。當時弊政出一切，豈謂瘡疣後世遺。専寵持權事雖巧，榮華寧得多時好。君不見金陵零落故相家，一如寂寞韶陽廟。
覺道同玩梅 張嵲 
雪盡徑泥乾，團欒遶樹看。玉梅呈素艶，霜重月華寒。一蕚半含春意密，數苞未破臙脂粒。斜枝倒浸碧池深，羅衣暗惹香風濕。須知賈午最多情，繡囊偷佩芳筵驚。又疑仙人下姑射，玉容寂寞幽態清。去年梅花開，干戈猶未掃。今年梅花開，勸君休草草。莫待子規啼，梅花滿地蝴蝶飛。
約人泛舟 張嵲 
前旬小雨飛廉纖，今旬夜雨聲滿簷。高原草青花欲消，幽人意與春蕭條。四山不復見桃李，開到梨花春有幾。似聞城下野水生，正好浮舟煙雨裏。
崇山圖七賢詩 張嵲 
題輿意匠崇崖圖，魯侯爲賦溪隠詩。長松短壑歷可數，坐使妙境移于斯。地靈神秀天所秘，豺嘷虺伏鬼莫窺。芟蓬扶翳快登覽，若有異物陰相之。嵌巖嶻嶪臨漢滸，左拱右揖如追隨。七峰遠峙攅劍直，三溪旁繚縈带垂。芳洲蘭杜飛白鷺，滄浪漁艇牽鈎絲。煙霏露融水鑑浄，一聲孤笛横雲霓。淑氣亭亭掃般若，昂精燦燦棲明祠。幽尋眼力覻大巧，卜築得此林巒奇。堂如連艦岸若玦，呀成空谷窪爲池。妙觀觀盡見覺性，靜隠隠德騰光輝。信美誰謂非雲土，致爽自足和天倪。鄧公之孫特不凡，渥洼繡韀黄金羈。胸中萬頃九雲夢，江湖寛曠貞以期。
入峡詩 張嵲 
微王大峡何崢嶸，疊嶂層巒礙飛鳥。石壁排空何可鑿，拽雲蒸霧無昏曉。凝思天地始胚胎，清川一道何從来。聯峰既非巨靈擘，絕岸不聞神禹開。兩山中斷緣何許，異事人傳向開府。鑿石穿雲神鬼愁，至今行跡行人睹。從此奔流出亂山，東匯沮漳入荆楚。鱗鱗山樹經寒碧，枝侵雨露根連石。境勝應来仙馭遊，巖深定有蛟龍宅。君侯事跡已煙沉，流水年年石上深。山川不改時代積，徒使人興萬古心。土人事神何敢侮，桂酒春秋荐椒糈。衎衎巫歌神降時，森森廟樹来風雨。
乘舟阻風 張嵲  长江
澤國天低星斗濕，疾風吹波作山立。岸頭草木皆震動，雞犬鳴吠紛相及。通宵萬竅無停聲，平明更作春濤驚。青天東下日杲杲，風伯盛怒何當平。人言航河只一葦，咫尺猶須論萬里。乃知世事不可期，指點舟人轉船尾。常悲無梁越長川，我今操舟翻百難。平生所遇半如許，豈獨此事堪長歎。吁嗟屏翳真可鄙，歲歲祠官費秩禮。我聞敵騎南渡年，萬里長江波不起。
西谷歌 張嵲 
西川峰嶺皆綿延，一峰突兀如青蓮。崔嵬勢壓東南倒，穹崇下俯群峰小。古木陰森寒未凋，長雲慘澹晴猶繞。陰巖積雪溜輕冰，南嶺驚春囀幽鳥。山西有谷聞深曲，中有人家在山麓。晝掩柴荆雞犬閒，歲耕煙岫囷倉足。巫山岷嶺遥相連，知是層城幾洞天。避世秦人應綠髪，茹芝仙子好朱顔。寰區喪亂方如許，寸地尺天無安堵。我欲携家住此山，高謝時人出塵土。女蘿薜荔結爲衣，文杏香茅緝爲宇。滿谷栽松紫翠寒，漫山種杏赬霞吐。朝尋石乳丹洞深，暮斸茯苓蒼檜古。山中父老志斯言，他時来訪吹笙侣。
喜雨行 張嵲 
歲星運行至荒落，鶉尾初占建魁杓。大旱金石皆流爍，旱魃何知恣爲虐。大田多稼三百廛，盡是農夫耦十千。一朝焦枯如束管，赤地百里焚則烟。官長視民如視子，常恐歲饑爲殣死。並走群望嚴神祀，卻盖斥肩昭勤止。至誠果能格明神，明神爲公訴蒼旻。蒼旻油然興濃雲，濃雲鬰興雨如霖。農家不傘走溝遂，抖擻偃禾有生意。詰朝犯曉細□□，縷縷青黄交穎穗。農人以手加額頭，使我不死賴宋侯。白老垂髫聲呦呦，優游咸歌脫窮愁。陵山攅空插蒼玉，舒水拖絹浸寒綠。山高水長歲月續，德我宋侯歌不足。
贈趙公旦 張嵲 
少年意氣隘九州，遠别不爲兒女愁。秪今摧頽落異縣，跬步信宿生離憂。况今送子又千里，使我别緒何能休。憶昔石城初識面，兩髦紒幘君纔收。余方弱冠事科舉，竝轡共適東西州。春風尋勝襄傍寺，夜月復登臨漢樓。鳳林花開無遠近，漁梁柳暗迷汀洲。荆門至陋不足數，杏山百丈清泉幽。徑過物色盡可記，至今夜夢當時遊。從兹一别星再終，相望不啻馬牛風。臨安相見各驚歎，君非丁壯予老翁。長離更挟鵷鶵至，射策同攀郄詵桂。上書不肯干相公，頫首甘爲州縣吏。故人義重非時俗，三程過我荒村寺。歡言不覺春夜闌，破月已上前林端。一杯相屬且自適，莫話舊遊成慨歎。聞君早有求田約，四方寧有襄陽樂。時平我則徑西歸，遠追高士鹿門期。
贈黄子真 張嵲 
再作醉李客，四年兩相從。當時江頭樹，又暗行李中。嗟君事業誠有餘，十年客路常崎嶇。祇應未識今傑士，懷刺試謁劉南徐。
種植詩 張嵲 
魏塘草樹環佛宫，兩春不識花白紅。但有柳絮迷晴空，今年始種木芙蓉。間以寒菊助丰容，新栽黄葵已蒙茸。坐待泬寥秋色濃，鞠衣仙人来御風。似聞芍藥富紅紫，願分餘波作春事，要令睡眼迷緗綺。勿言滯客無幾求，将致來禽及青李。
蔓菁花詩 張嵲 
遊絲百尺如堪挽，小蟲群飛欣日暖。蒿莱滿地不見春，唯有蔓菁迷病眼。無復陵陂間碎金，青苔漫想玄都觀。今朝幸值天無風，飛来雌蝶畏雄蜂。村中女兒将插鬢，不信河陽萬樹紅。幽人惜春春已遠，把酒屬君君自遣，蔓菁開花猶爛熳。君不見西園桃李能幾時，此輩天教擅春晚。
寒食行 張嵲 
寒食由来古今重，四海人人作丘壠。兩京道上松柏多，盡是王公大家塚。伊昔年年當此時，鈿車寶馬相追隨。紛紛錦樹滿原野，暖風遲日争光輝。草間燒紙樹間哭，羅列杯盤烏攫肉。侵晨祭罷薄暮歸，旋風剪剪吹餘灰。爾時馬醫夏畦鬼，亦受子孫追養禮。豐薄由来稱有無，咸具盤餐致醪醴。家家丘墳各爲主，何人壠上無新土。自從遭亂去鄉關，幾歲松楸不曾睹。况復其間多發掘，孝子慈孫淚如雨。流落他州遇火前，去年如此復今年。新阡舊壠祇回首，無復原頭掛紙錢。君不見東都之傍永安道，車轍平来生碧草。四時祠祭今寂然，五陵春樹生蒼烟。
秋暑 張嵲 
涉旬秋暑不可觸，髪疏被汗如膏沐。忽然三日風撼山，冬裘未具膚生粟。去年登高作重九，黄菊未開新酒熟。今年無酒不登高，獨行漫繞庭邊菊。中原季月欲折膠，江界隕霜無脫木。擁鼻從今四序移，遮眼殘書豈真讀。
夏致宏方城道中以詩見寄避地窮山秋雨仍作因次其韵 張嵲 
柴門直面排青壁，山木凋霜疏寂歷。西風吹雨衆山昏，聲落茅簷斷還滴。每讀離騷傷遠遊，一爲遷客又經秋。四時代謝不停軌，澂江萬古長悠悠。丹楓蕙葉照巖壑，物態故欲增繁憂。詩成滿岫濕煙起，寸心折盡空搔頭。
春日 張嵲 
老去仍羈旅，逢春非我春。物華隨意别，感慨與時新。柳重将迎客，花然似笑人。十年憂國淚，依舊洒衣巾。
七月二十四日山中已寒二十九日處暑 張嵲 
塵世未徂暑，山中今授衣。露蟬聲漸咽，秋日景初微。四海猶多壘，餘生久息機。漂流空老大，萬事與心違。
病中夜雨 張嵲 
新涼增客意，卧病復踰時。雨脚夜深白，蟲聲秋後悲。高低山樹立，迢遞曉鐘遲。此夕天涯鬢，知添幾縷絲。
忽見早梅 張嵲 
積雪凝閩嶺，凌風識暗香。疏花經雨瘦，卧影入溪長。萬里難爲贈，九回空繞膓。綠原聊駐屐，試待月荒涼。
坐聽啼鳥如春禽響信筆書 張嵲 
閩山冬候暖，寒鳥似春禽。一聽間關語，偏傷羈寓心。雨霑陳葉盡，雲壓暮山深。坐久疏鐘歇，餘聲過遠林。
次韵子直二首  其一 張嵲 
南北半程雲，澄江對蓽門。未能操井臼，試學牧雞豚。智勇懷三傑，英雄鄙二袁。男兒須報主，未用反招魂。
次韵子直二首  其二 張嵲 
曠朗秋天迥，嶺雲依樹消。飛飛歸鳥急，去去廣川遥。鴻鵠本難畜，松筠常後凋。誰爲招隠賦，歲暮獨難聊。
次韵朱希真二首  其一 張嵲 
東觀曾同入，南宫復雁行。甞寮雖具爾，投分獨難忘。榮悴無多異，漂零共一鄉。遥欣訪蕭寺，顛倒曳衣裳。
次韵朱希真二首  其二 張嵲 
禪榻仍兼卧，蒲團穏著綿。自疑方外客，猶費縣官錢。意懶如聞道，身閒似得仙。何當集蘭若，已辦泛湖船。
再次韵寄朱希真二首  其一 張嵲 
一舍徒相望，書來秖細行。野梅行欲盡，幽興詎能忘。老去尤耽句，春来更憶鄉。看看過寒食，北望一霑裳。
再次韵寄朱希真二首  其二 張嵲 
初喜花明炬，還愁柳墮綿。時須盃裏物，聊費杖頭錢。天上足官府，人間有地仙。卻慚營道嬾，渾似逆風船。
次韵周守二首  其一 張嵲 
西川方用武，憂思惔如焚。秋興悲黄葉，閒情屬野雲。鳴鴻何日到，絡緯不堪聞。每憶盈尊酒，清談從使君。
次韵周守二首  其二 張嵲 
秋色際遥海，乘高傷遠眸。風塵方未艾，身世豈勝愁。黄菊已過晚，濁醪徒滿甌。何時奉松□，一醉碧溪頭。
次韵周子直四首  其一 張嵲 
寰宇安危異，乾坤歲序同。投身雲嶠碧，落膽戰塵紅。晋馬成南渡，宗周入國風。操戈誰衛社，群盜正爭雄。
次韵周子直四首  其二 張嵲 
西北壃途蹙，東南信未通。小夫方自智，大將莫論功。敵馬来關外，油幢入閬中。孤臣難自力，報國意無窮。
次韵周子直四首  其三 張嵲 
□樊多勝日，杖屨偶相同。西嶺輕陰結，東山落照紅。葵傾終向日，蒲弱易含風。甘作囚山柳，休爲投閣雄。
次韵周子直四首  其四 張嵲 
淵明門謾設，仲蔚徑才通。用世慙無術，哦詩喜有功。舊廬群盜裏，北闕戰塵中。塞路多豺虎，吾生信自窮。
又次韵四首  其一 張嵲 
長夏林泉好，還欣觴羽同。顛毛愁裏白，顴頬醉来紅。日蹇嗟南國，民離歎北風。當塗寧市駿，俗眼競嘲雄。
又次韵四首  其二 張嵲 
異世如張贄，深居似敬通。致身寧有意，覔句恐無功。世事忘言外，群情一笑中。詩書猶可詠，吾道未終窮。
又次韵四首  其三 張嵲 
臨流清溽暑，薄暮一尊同。林葉風翻白，山梅雨漬紅。驚魂須楚些，繕性賴真風。舊學嗟荒落，新詩識渾雄。
又次韵四首  其四 張嵲 
篇章雖漫往，悃愊詎能通。待子應無恙，臨池定有功。綺疏群大杪，倒影亂流中。何日陪康樂，登臨興未窮。
山中月夜 張嵲 
過雨得清夜，月明惟水聲。葉光知露隕，蘭馥賴風清。天地未悔禍，豺狼猶阻兵。故園同此夕，長望一霑纓。
雨霽獨夜 張嵲 
繁星凝夜氣，黑月惟西山。一室空林迥，逾知天地寛。葉乾風有韵，石亂水多湍。獨坐澄諸念，憂来信有端。
今春花卉盛時黄霧連十餘日不觧久不作詩偶成 張嵲 
病覺詩思竭，年華奈若何。亂花欺客恨，黄霧作春魔。地僻交遊絕，庭空鳥雀多。亂離從節變，不復嘆蹉跎。
郡樓對雨和周守韵二首  其一 張嵲 
蒼煙迷野色，林谷尚微分。暮雨已吹幔，層巖猶出雲。晚風時斷續，落葉自繽紛。寂寞窮山裏，何堪入夜聞。
郡樓對雨和周守韵二首  其二 張嵲 
暮雨昏平遠，南山漸不分。濛濛連楚塞，細細濕行雲。從宦成羈束，登危厭糾紛。何時疏竹裏，還向舊山聞。
桃花塢 張嵲 
三吳皆白水，處處秖横舟。獨有桃花塢，光風盡日留。一朝山雨過，忽見夏陰稠。詎昔繁華晚，徒嗟歲月遒。
褒城縣雨中 張嵲 
嶺雲方笠覆，簷雨已盆傾。山氣晝侵幔，灘聲夜入城。子真空舊隠，褒姒謾垂名。訪古多磨滅，秋風山樹赬。
夢中作得六句覺後足成 張嵲 
山中茅屋好，况復竹籬新。一逕往来客，萬山迎送人。葉殷渾欲染，冬暖卻疑春。近得幽棲地，時来岸角巾。
秋日懷古園有作 張嵲 
故里田廬遠，他鄉禾黍秋。風高初下葉，川淺欲生洲。月出空山静，煙生遠樹稠。已諳爲客意，堅坐任遲留。
途中偶成寄幕下諸公 張嵲 
曠朗高天浄，蟬鳴江漢秋。川晴山歷歷，身遠意悠悠。落日慘行子，長風欺弊裘。郡樓今夜月，應從庾公游。
秋懷 張嵲 
忽忽經年事，悠悠滯客心。晚花生廢圃，老樹立秋陰。豈有清樽醉，寧辭白髪侵。樓高見豪髪，老大怯登臨。
望瞿塘峡 張嵲 
萬古瞿塘峡，猶存禹鑿痕。岷峨驅衆水，灔澦没孤根。雲黑樹含雨，祠荒鴉噪昏。悲涼瀼西地，三嘆相營魂。
入瞿塘峡 張嵲 
瞿塘深窈窕，翠氣曉空濛。亂石增驚浪，長灘激迅風。舟行天壍內，身在夾城中。絕壁皆侵漢，于兹識禹功。
贈黄子真 張嵲 
江漢知名士，石城黄子真。殷勤能過我，坎壈歎斯人。此去仍爲客，舟行任過春。無資振遊舊，懷抱不能伸。
送賀子忱漕閩 張嵲 
上蔡舊名士，中臺令望郎。行馳封傳寵，路向七閩長。山水聞清遠，官曹試暇皇。遥憐荔枝熟，虗館進風涼。
送許子禮漕湖南 張嵲 
爲郎端有望，漕務復需能。湖外頻無歲，漢傍連有興。足兵先一飽，化俗遲三登。時到湘西寺，高臺得暫凴。
雨後望雲 張嵲 
歲序屬殘臘，雲容先發春。氛氲迎近壑，亂鬈靄遥津。暮色含微雨，林滋被細筠。憂居時物變，有淚洒蒼旻。
立春後一日偶書 張嵲 
薄暮春風惡，黄塵漲遠山。冥冥林靄變，冉冉鳥飛還。作客信多畏，依人足強顔。飄揚它日意，回首鬢毛斑。
偶成寄致宏 張嵲 
爲問邉城客，經春復若何。孤生寛意少，游子苦顔多。青壁題詩處，澄潭載酒過。塞垣風色惡，應憶舊雲蘿。
山前紅葉 張嵲 
前山風落木，俯檻愛斕斑。凌曉千花麗，經旬萬炬閒。詞人歌火繖，巴客訝燒山。不似庭花艷，開時瞬息間。
贈相僧楊嬾散 張嵲 
邂逅湖傍寺，翻然還語離。春風飛錫遠，暮雨渡杯遲。渺渺孤雲意，翩翩野鶴姿。百年堪幾别，何處重相期。
戲呈覺老 張嵲 
投曉過書齋，風門自閉開。雲容疑水墨，雪意吝瓊瑰。筆冷吟呵凍，爐寒坐畫灰。何如氊帳下，低唱兩三杯。
清明 張嵲 
園幽春去遠，山暗綠初成。雨過林姿潤，風回池面平。十年空潦倒，萬里近清明。淚盡新阡樹，如今青葉生。
獨夜 張嵲 
清燈蕭寺遠，不寐夜何長。風細頻翻葉，雲輕才護霜。磵黑水決決，月明山蒼蒼。作客歲月晚，故園春欲芳。
苦熱 張嵲 
三吳多異候，瘧癘日愁予。夏日雖可畏，清風非穆如。殘春且重繭，徂暑但深居。凍飲清涼耐，由来未可儲。
送趙公望入蜀 張嵲 
異世黄叔度，宗支劉辟疆。相看不覺厭，此别詎能忘。四海兵戈滿，山川道路長。去留無上策，分手鬢毛蒼。
秋日晚出郡郊 張嵲 
暝色生平野，喬林動遠風。蟲鳴古道迥，月白戍樓空。歲月悲歡異，山川今古同。荒城見揺落，未免泣途窮。
寓居 張嵲 
是處爲家得，斯居亦漫成。西齋便静密，小閣更深明。送老一床足，遺形百慮輕。傍人訝幽僻，端可寄餘生。
和周守登樓對雪  其一 張嵲 
寒風動原野，密雪度層軒。素積長郊色，青餘遠岫痕。輕冰幽沼合，棲鳥暮叢喧。邉騎暗河洛，應無閉戶袁。
和周守登樓對雪  其二 張嵲 
風積同雲凝，飛花際八寰。碧流連遠水，玉立認群山。戎馬逾猖獗，生民政險艱。兔園歌吹地，回望損朱顔。
余於六月初三日泛舟至奇石洞留題洞中一首 張嵲 
世人應未到，若士或曾遊。岸隔千峰秀，門臨萬瀨愁。蜺旌疑可遲，丹洞擬深投。歸去誇塵侣，城闉鶴暫留。
賦得山上樹 張嵲 
鬰鬰復蒼蒼，扶疏翻曉光。豈能偏雨露，秪益早風霜。蕭瑟秋将暮，紛披葉盡黄。深溪調鼎樹，歲晚獨能芳。
遊北巖 張嵲 
尋山輕近境，偶向此中来。精舍層巖擁，穹林石路開。排雲今歲竹，封徑幾年苔。僧老無餘事，端居傲刼灰。
往年沿檄金州謁女媧神祠是時猶未亂也紹興壬子挈家避地三巴後過祠下登山椒以望江漢自是故園懸隔矣 張嵲 
七年如轉首，復過此山頭。閲世興衰異，傷時涕淚流。嗟無補天手，豈有去鄉愁。漸覺山河異，憑高更少留。
次韵太守會宜休亭二首  其一 張嵲 
屐齒破苔色，林塘欣共尋。水光連竹塢，山翠上衣襟。疏柳揺斜日，高梧轉晚陰。娵隅休入詠，可怕兕觥深。
次韵太守會宜休亭二首  其二 張嵲 
萬竹鏁深翠，幽亭枕柳塘。共臨朱檻坐，遥借渚蘋香。烏喜樹陰密，魚遊荷影涼。聊從山簡醉，疏逸興何長。
喜晴 張嵲 
一春黄霧暗，今旦天始清。林姿明積雨，水色澹初晴。好鳥關關囀，新泉決決鳴。前山有佳色，聊以駐幽情。
登寺閣見月上率然成詠 張嵲 
殘陽猶半谷，片月已臨山。暮色千林起，鄉心萬里還。不堪常俯仰，寧有但間關。絕世非吾意，幽棲寄暫閒。
九日  其一 張嵲 
重陽述令序，景物自爲嘉。易辦如江酒，難浮似粟花。追遊疑所務，寄興眇無涯。舊俗臺應廢，何人杖馬檛。
九日  其二 張嵲 
九日空山裏，乘高感歲華。霜風翻絳葉，晴日亂黄花。積雨饒新徑，荒林足亂雅。連年頻避地，憔悴客田家。
歸日再過分水嶺 張嵲 
兹山已巉絕，盤道乏縈廻。路向日邊出，人從雲外来。澗聲高更咽，梅蘂雪猶開。卻憶僧房坐，深爐擁細灰。
金州行衙 張嵲 
城頭翻鼔罷，庭樹晚風愁。破隙華星大，當簷素月流。灘聲侵夜急，江霧入城浮。此夕天涯客，何心倚戍樓。
舟行書所見 張嵲 
津木始凋霜，溪梅已飄素。河山自殊方，景物宛如故。悠悠川陸行，日日年華度。遷客未停舟，江烟欲成暮。
寄題友人小軒 張嵲 
簪組豈爲累，悠然塵事微。看山心自適，閉戶客来稀。流水三吳大，清霜衆卉腓。何由納芒履，一爲款荆扉。
山中 張嵲 
深夏遠林黑，溶溶雲動山。晚川澄衆影，霽色潤層巒。地靜知秋至，衣輕覺暑闌。居山非有意，偶托即身安。
興州道中遇雨 張嵲 
非干秋色苦，客意自蕭條。谷口玄雲惡，關門白露高。泥塗連遠驛，寒雨暗長郊。誰念征衣薄，西風方怒號。
通惠泉 張嵲 
東西幾山隔，石徑不容車。那知厚地底，自然成井渠。甘餘留齒頬，清足鑒眉鬚。不用瓶罍貯，纍纍似酒酤。
寄題江月亭 張嵲 
暮氣集江縣，斯亭發興深。憑欄看巴水，見月過東岑。淺瀨金蛇動，澄潭白璧沉。天邊未歸客，折盡此時心。
即事 張嵲 
落日邊書急，秋風戰鼓多。私憂真過計，長算合如何。盡欲清淮戍，仍收瀚海波。棲遲一尊酒，幽恨滿關河。
九月十四日登崇山晚歸 張嵲 
陽精天際滅，暮色望中生。嵐氣侵衣薄，山風墮葉輕。林空霜月迥，沙白夜江明。雲裏相呼雁，翩翩尚遠征。
初春 張嵲 
原野土膏動，懷生各自欣。老年歡緒少，獻歲物華新。草木涵時澤，江湖寄病身。百年都幾日，四見魏塘春。
次韵周守遊海棠溪 張嵲 
浣紗何處是，空翠隔崔嵬。嫩綠連山暗，妖紅照水開。惜春嗟婉娩，載酒約徘徊。莫怪臙脂濕，曾經夜雨来。
窮居暑雨 張嵲 
空庭滿積雨，竟日看圓紋。未厭草木薉，不堪蛙黽喧。奔流遥澗水，亂上前峰雲。境静悟諸幻，泊然遺世紛。
陳參政挽詩三首  其一 張嵲 
今古雖同盡，存亡惕遽分。人誰爲爲善，天不右斯文。莫遂三年築，空悲四尺墳。音塵竟何所，俯仰嘆蒿焄。
陳參政挽詩三首  其二 張嵲 
脱屣違人代，振容即路岐。名流祠洗馬，白旐痛元規。一代風流盡，千年翰墨垂。傷心墓前水，故作夜深悲。
陳參政挽詩三首  其三 張嵲 
徒知天可恃，豈謂病終侵。遽使儀刑意，翻成殄瘁心。開阡賢子力，卜遠外姻臨。墓木看初種，俄悲已茂林。
劉忠顯挽詞  其一 張嵲 
黄屋辭丹闕，貞臣赴敵營。觧言終不反，先面竟如生。誰並當時節，獨流千祀名。承家有賢嗣，諒不愧西平。
劉忠顯挽詞  其二 張嵲 
抗節群公愧，攄忠異國尊。威稜千古在，姦佞百年存。盛德源流遠，公朝禮物敦。豐碑昭令德，榮耀及来昆。
劉忠顯挽詞  其三 張嵲 
天運丁陽九，蒙塵事可傷。群寮徒陷敵，賊子更臣張。自古寧無死，惟公獨有光。向来從僞者，生意日荒涼。
劉忠顯挽詞  其四 張嵲 
視死如歸士，捐軀徇國臣。殺身雖一概，爲義豈無因。孔墨休相並，張南僅比倫。微公今史上，死節定何人。
劉忠顯挽詞  其五 張嵲 
臨難不忘死，爲忠已足多。全生猶有路，仗節竟如何。可騐平生志，宜令後世歌。諸儒主褒貶，毫髪未容訛。
王寶學挽詞二首  其一 張嵲 
德望三山重，勤勞一節忠。丹心明貫日，英氣浩如虹。趣召恩方急，跏趺事已空。功名重回首，寂寞淚東風。
王寶學挽詞二首  其二 張嵲 
故相傳勲閥，風流見典刑。所期爲旱雨，何意墮明星。有美閒桴鼓，姑蘇詫使亭。若追甘露事，忠首定丹青。
劉無虞尊人挽詩二首  其一 張嵲 
蓄德竟不耀，坐觀門戶成。生無三事貴，禄有萬鍾榮。色養無違志，陵終若事生。秋風如罔極，蕭瑟在松聲。
劉無虞尊人挽詩二首  其二 張嵲 
刻杖方優老，臨川忽逝波。登年惟載德，生子舊持荷。此日悲風樹，他時廢蓼莪。輀車方即路，鄰杵爲停歌。
李廣甫挽詞 張嵲 
磊落生平志，酣歌萬慮空。名從敦樸重，家爲克勤豐。誰與萊衣戯，唯餘杖蕚紅。素車慚有阻，揮淚灑霜風。
鄒德久挽詞二首  其一 張嵲 
萬里南来日，惟君意最親。渾如相識舊，殊異白頭新。一别遽千古，九衢空萬人。道鄉雖有子，不使繼清塵。
鄒德久挽詞二首  其二 張嵲 
才具稱要腹，奮然吞八荒。相期終用世，誰料秪爲郎。地下修文久，人間逝水長。平湖遊覽處，山色舊蒼蒼。
范覺民挽詞四首  其一 張嵲 
射策驚寰海，收名儗岱嵩。俄從白面士，遽作黑頭公。積善齡何促，流光後必豐。他年悲宰樹，獨在淛江東。
范覺民挽詞四首  其二 張嵲 
舊陰交盖處，草草遂離群。何意終天别，居然此地分。豐盈宜上壽，鼎盛忽西曛。遥想天台路，悲笳慘暮雲。
范覺民挽詞四首  其三 張嵲 
有位居台鉉，無年究遠猷。共懷三入望，忽嘆九原幽。歸葬新阡遠，追榮恤典優。興衰春夢短，人世諒何求。
范覺民挽詞四首  其四 張嵲 
生平輕語别，徒恃接鄉閭。及此悲存沒，追維恨闊疏。已聞窀穸日，猶怪孟郊書。宿草他年哭，仍悲非故墟。
陸堯夫母吳夫人挽詞 張嵲 
在姆毋煩訓，承家綽有宜。辛勤當早歲，宴樂近期頤。既極南陔養，仍深楓樹悲。他年褒女史，不愧管彤詩。
余夫人挽詞 張嵲 
弱歲承蘋藻，慈和內政惇。辛勤立門戶，壽考見曾孫。寵秩官封貴，徽音琬琰存。新阡卜何許，當可萬家屯。
送人赴闕 張嵲 
宗廟璵璠器，皇家柱石臣。策名存紫府，佐世值昌辰。德懋膺宸眷，才雄處要津。文辭追賈馬，賓望並荀陳。共貴豐年玉，咸推席上珍。薦延言有味，發摘政如神。既畏西門猛，兼懷鄭産仁。化民幾變魯，群盗遂奔秦。峻節推邦直，高風聳佞人。立身惟耿耿，讒口遂狺狺。一出修門道，重嘗未下蓴。豈同游澤畔，詎類卧漳濵。逸興傾醇酎，清談岸角巾。處屯常若泰，在屈每如伸。忽下泥金詔，初回雨露春。巾車趨象闕，鳴玉覲楓宸。江漢終歸海，風花復墜茵。途長知騄驥，霜後識松筠。道合明良舊，恩濡寵數新。調元歸大鼐，爕理屬洪鈞。賤子獨何者，龍門亦有賓。承顔常數數，惠訓每諄諄。屢賞王濛語，寧遺趙壹貧。數言真可誦，一語足書紳。他日承題品，今朝冀選掄。知歸如有地，拜賜遂無垠。菅蒯雖何用，駑駘尚可馴。儻能收散誕，幸免屢逡巡。悵别瞻行斾，衘恩睇後塵。祝公聞政日，著意念窮鱗。
題六合英氏廟 張嵲 
野曠煙迷縣，溪湍柳繫航。雉鳴初翳麥，蠶長未眠桑。地有前朝恨，爐殘古廟薌。空江長漠漠，寒日自荒荒。竟墮蕭何計，仍同項氏亡。相黥寧作帝，晝錦亦還鄉。嚴瀨終辭漢，箕山不禪唐。君王千載恨，行客亦凄凉。
螢火 張嵲 
徂暑初殘夜，飛螢遍曲塘。翕張舒焰短，斗注引輝長。翻屋星移位，窺簾燼吐光。未應彌輦路，聊可映書囊。乍與風俱遠，偏隨雨送凉。老夫常作客，看汝鬢毛蒼。
偪冬至小雪 張嵲 
落葉將埋徑，林寒欲刺天。情凝遥嶺外，雪墜草堂前。竹密潛增響，梅疏欲鬬妍。紛紛迷遠樹，整整度清川。未擬乘高看，惟思擁褐眠。衡門聊騁望，憔悴廹新年。
和張簿韵 張嵲 
長来棲遯興偏濃，秋日山光望欲空。圓紋被水川涵雨，碎影翻林樹带風。群山綿亘多連峡，微水瀠洄只向東。各有田園歸未得，追陪强欲備鄰翁。
贈江司令朝宗 張嵲 
投老叨恩得一州，平生江令始從游。揮豪坐上誇新句，岸幘罇前傲早秋。幸有高情能命駕，寧能十日爲吾留。詩成苦被黄花惱，急送兵厨與破愁。